text:
Nýggjársrøða 2011
Gott kvøld øll somul.
Ódnirnar seinastu tíðina mintu okkum enn einaferð á, at vit liva undir náttúrunnar náði og megi. Tó upplivdu vit enn einaferð tað hegnið og dirvið, ið eru fortreytirnar fyri tilveruni í Føroyum.
Tað er í royndarstundum sum hesum, at vit av álvara síggja, hvussu stórt sjálvboðið arbeiði verður lagt í bjargingarfeløgini kring landið. Eg takki øllum, sum veittu hjálp og syrgdu fyri, at ikki størri skaði stóðst av.
Farna árið var merkt av búskaparligu kreppuni, sum seinnu árini hevur rakt størsta partin av heiminum. Øll hava vit onkursvegna merkt avleiðingarnar og hava tikið tung tøk. Í 2011 hómaðist tó aftur framgongd í búskapinum. Men myrk skýggj eru á búskaparliga himmalhválvinum, og vit kunnu ikki taka vøkstur og vælferð fyri givið.
Lívskorini hjá okkum hava gjøgnum øldir mangan verið kørg og hørð. Kortini hava vit megnað at bygt eitt framkomið samfelag mestsum burturúr ongum øðrum enn viljanum til, at tað skuldi bera til. Hesin viljin fer enn einaferð at bera okkum gjøgnum tær avbjóðingar, ið liggja fyri framman.
29. oktober vóru vit á vali, og fólkið hevur talað.
Nýtt landsstýri er skipað, og eg takki fyri, at tað aftur er litið mær upp í hendur at standa á odda fyri landsins stjórn. Stjórnin hevur ábyrgd av at skapa góðar karmar fyri borgarar og vinnu. Góðir karmar eru tó ikki tað sama sum óbroyttir karmar. Tíðin krevur broytingar, og vælferðin verður einans tryggjað við at tillaga samfelagið til tær avbjóðingar, ið broyttar umstøður støðugt seta okkum.
Vit eiga eitt samfelag, sum loftar, tá ið tørvur er á hjálp. Eitt samfelag, har ið øll hava møguleikar at skapa sær eina góða og gevandi tilveru. Eitt samfelag, har ið tey, sum forvinna meir, gjalda meir til felagsskapin, so vit kunnu tryggja øllum javnbjóðis møguleikar.
Vit eru serstøk hvør í sínum lagi. Øll verða ikki borin til skorin klæði, og fortreytirnar eru ikki altíð eins góðar. Summi eru fødd við breki, og onnur hava av sjúku ella vanlukku fingið mein, ið tarnar møguleikum teirra at skapa sær eitt gott lív.
Tað liggur tí á okkum, sum hava fingið litið upp í hendur at stjórna landinum, at tryggja øllum rættin og møguleikan til eitt gott lív. Tað krevur, at vit sum samfelag leggja okkum eftir at finna og menna førleikan hjá tí einstaka heldur enn at staðfesta, hvat hin einstaki ikki megnar.
Eitt hvørt samfelag krevur ábøtur. Eitt gott samfelag er ikki bara eitt mál - tað er ein áhaldandi stremban.
Arbeiðsloysið er ov høgt, og landskassin hevur hall. Tí skulu vit skapa fortreytir fyri vøkstri. Vit skulu duga betri at gagnnýta ríkidømið í náttúruni og evnini, sum búgva í einum og hvørjum av okkum.
Fiskivinnan skal vera lívfrøðiliga og búskaparliga burðardygg. Landsstýrið er farið undir eina stigvísa ætlan, sum skal endurreisa fiskastovnarnar. Málið er, at í 2015 skal allur føroyskur fiskiskapur hava altjóða umhvørvisgóðkenning. Vit skulu áseta treytir og gera broytingar fyri at fáa meira fisk uppá land í Føroyum, soleiðis at vinnan fær betri møguleika at virðisøkja hann.
Heimsins lond standa frammanfyri eini stórari avbjóðing á orkuøkinum. Tað eru fá lond, sum hava so góðan møguleika at skapa ein reinorkubúskap, sum Føroyar. Vit eru umgird av ómetaliga stórum og ótroyttum orkukeldum í vatni, vindi og streymi. Næstu árini verða stórar íløgur framdar í varandi orkukeldur.
Vit vita, at vitan er vegurin til vøkstur.
Okkara ungdómur skal hava eina góða útbúgving, annaðhvørt bókliga ella handaliga. Vit fara at halda kósina og raðfesta útbúgving og gransking, so okkara samfelag stendur seg í alheims kappingini.
Ríkisfelagsskapurin hevur prógvað sítt virði. Vit fara at taka við teimum møguleikum, samstarvið gevur, heldur enn at avlaga felagsskapin. Landsstýrið hevur sett sær fyri at gera upp við aðalregluna um, at heildarveitingin úr Danmark ikki verður prístalsviðgjørd.
Skulu vit tryggja vælferðina, verður neyðugt at fáa meira fyri minni. Vit mugu tí tora at taka avgerðir, sum ikki hóva øllum. Í Evropa síggja vit avleiðingarnar av, at stjórnir ikki hava tikið neyðugar avgerðir og tí noyðast at fremja ógvuslig inntriv fyri at bjarga teirra búskapi.
Tað ber ikki til bert at spara seg til eina góða framtíð. Landsstýrið hevur broytt skattaskipanina og hækkað frádráttin fyri hvørt barni, soleiðis at meira liggur eftir hjá einstaka borgaranum. Umskipanin fer eftir ætlan at seta størri ferð á búskapin.
Landsstýrið hevur valt at skatta pensjónir við inngjaldi heldur enn við útgjaldi fyri at økja inntøkurnar hjá landskassanum.
Til várs skulu vit til fólkaatkvøðu um nýggjan kommunubygnað, tí vit ásanna, at tað er best at taka fólkið við uppá ráð, tá ið so umfatandi broytingar verða gjørdar. Hugsjónin undir kommunala fólkaræðinum er, at almennar uppgávur skulu loysast so nær borgaranum, sum til ber. Sum liður í umskipanini verður bygnaðurin í fólkaskúlanum broyttur til færri skúlaeindir, og eldraøkið verður lagt út til kommunurnar.
Tað verða kommunurnar, sum koma at tryggja, at skattakrónurnar, ið fylgja við til eldraøkið og fólkaskúlan, verða gagnnýttar so skynsamt sum gjørligt.
2011 var árið, har ið vit upplivdu tað Arabiska Várið, tá ið ein rembing fór gjøgnum Miðeystur. Fólk reistust móti einaræði við kravi um betri kor og fólkaræði. Og valdsharrar, sum høvdu kúgað í áratíggju, fullu.
Fyri okkum er fólkaræði, mannarættindi og persónligt frælsi ein sjálvfylgja, men fyri onnur er tað ein dreymur, sum fólk vilja stríðast fyri. Ein dreymur, sum fólk hava latið hægsta prísin fyri, soleiðis at børn teirra, um ikki tey sjálvi, skulu fáa betri kor.
Vit fara at minnast árið 2011 fyri hópdrápini á Utøya og í Oslo. Við eitt kom yvirgangur ógvuliga tætt at okkum. Og við eitt gjørdist ein marrudreymur ræðandi veruleiki.
Atsóknirnar vóru eitt álop á okkara fólkaræði, ið byggir á tolsemi. Eitt álop sprottið úr einum hatri mótvegis tilflytarum og politiskum mótpørtum. Einum hatri mótvegis tí fjølbroytni, eitt samfelag eigur at rúma.
Drápsmaðurin var einsamallur um at fremja atsóknirnar. Hann er tó ikki einsamallur um síni sjónarmið, men partur av einum víðgongdum ráki, sum breiðir seg og spjaðir hatur um alt Evropa. Hetta var ein sorgarleikur, vit ongantíð mugu gloyma og ein váttan um, at vitloysi og ekstremisma finst í øllum samfeløgum og í øllum átrúnaðum.
Vit mugu ongantíð lata fremmandahatur sleppa framat. Okkara fólkaræði má byggja á tolsemi. Tað er besta bulverk ímóti trongskygni og fanatismu.
Djúp sár eru leingi um at grøða. Tá ið vit uppliva ógvusligar og óskiljandi hendingar, sum dráp, vekjast vreiði og mistrúgv í okkum. Men vit mugu ikki lata óttan vinna á álitinum, ella lata hatrið vinna á kærleikanum.
Talufrælsi er ein fortreyt fyri einum frælsum samfelag. Vit, ið fólkið hevur valt at stýra, skulu tola atfinningar og mótmæli. Vit skulu tora at hava eitt opið og tíðum hvast orðaskifti. Kjak er ein drívmegi, sum kann flyta eitt samfelag fram á leið. Talufrælsi er ein rættur, men við rættindum fylgir ábyrgd. Orð hava stóra megi, og vit kunnu ikki tváa okkara hendur eftir at hava sent eitt ilt orð í umfar.
Øll vit, sum luttaka í almenna kjakinum, hava ábyrgdina av, hvussu vit brúka talufrælsið. Vit velja, um vit brúka almenna rúmið til at háða ella til at verja rættindi hjá teimum, sum ikki sjálvi megna at verða hoyrd. Virðingin, vit vísa øðrum, er kittið, sum fær okkum at kennast sum partur av einum felagsskapi.
Tolsemi er grundvøllurin undir okkara samfelag. Fólkaræði, mannarættindi og persónligt frælsi eru ikki ein sjálvfylgja, men dýrgripir, vit skulu hjúkla um. Dýrgripir latnir okkum frá teimum, ið gingu undan. Ein arvur at bera víðari til okkara børn.
Nú stundar móti, at kirkjuklokkurnar ringja nýggja árið inn. Hesa løtuna savnast vit við okkara kæru, og vit takka fyri tað farna og ynskja hvør øðrum tað besta í tíðini, sum kemur.
At vera saman í gleði eins og í sorg er ein gáva. Hesa løtuna leita tankarnir eisini til tykkara, sum sita einsamøll ella liggja sjúk. Eg veit, at hjá tykkum, ið hava mist ein kæran, er sorgin og longsulin sterkastur nú um jóltíðir. Tá er gott at hava familju, vinir og kenningar at leita sær til.
Føroyar skulu vera eitt gott stað at liva í, og rúm skal vera fyri øllum. Vit mynda øll okkara samfelag, og íkastið hjá hvørjum einstøkum er tað, sum byggir land.
Gott nýggjár - Gud signi Føroyar.


c: text/html

text:
Tilboðið um HPV-koppseting víðkað
Hugnaløta 10. juni
Móðurmerkjabólkurin møtist aftur
Krabbameinsfelagið nýggjan samleika
Hagtøl fyri krabbameinstilburðir 1995-2008
Ársfrágreiðingin hjá Krabbameinsfelagnum
Nývald nevnd í Føroya Felag Móti Krabbameini
Hugnakvøld við stíli fyri kvinnur við bróstkrabba
Kunnandi fundur um koppseting móti lívmóðurhálskrabba
Føroya Felag Móti Krabbameini aðalfund 28. apríl 2009
Bót til bata bjóðar til opið hús 16. apríl 2009
Mini-cruise til Íslands frá 1. - 4. juni 2009
Gentur verða koppsettar móti lívmóðurhálskrabba
Stuðulskonsert fyri Krabbameinsfelagnum
Hugnaløta fyri stomioperaraðum á Hotel Hafnia 23. mars 2009
Sorgbólkurin fyri avvarðandi, ið hava mist makan
Fyrilestur við kenda fótbóltsleikaranum Ebbe Sand
Krabbameinssjúk børn og foreldur teirra hittast 15. februar

robotstxt: allowed

filter: keep


text:
Argentina tekur øll á bóli í koronastríðnum
LJÓÐBROT: Í Suður- og Miðamerika hækka koronatølini skjótt í hesum døgum, men ein glotti er kortini Argentina. Tað skrivar NRK. 45 milliónir fólk búgva í Argentina, men færri enn 400 fólk eru higartil deyð av koronasmittuni.
Sambært heimasíðuni, Worldometer, eru umleið 370 fólk deyð av koronasmittuni í Argentina.
Mest lisið í farnu viku
Vespureiðrið (140) - 29. juni 2020
SANDFRAKT OG SUMMARLEGA Í SUÐURGRØNLANDI - primitivar umstøður
Tað eru følsk tíðindi
FLYTA HEIM EFTIR 12 ÁR Í KRISTNASTOVU
ZACHARIAS HAMMER - úrmælingur farin!
Myndarøð: Tingbólkurin hjá Javnaðarflokkinum á útferð í Fugloy og Svínoy
GULL TIL SUSAN OG ØSSUR BERGHAMAR - Kristnastova, hóskandi karmar!
Stórur eftirspurningur at fáa eina av hesum íbúðunum
MYNDIR: Fingu myndir av Tvøroyri frá 1969, úr Kanada
Tekur landsstýrið ikki Jenis av Rana í álvara?
Samgongan situr við 14,3% fleiri atkvøðum enn undanfarnu samgonguflokkar høvdu
Fegnir sjómenn
Petur Hans Dahl, veðurfrøðingur: Veðurvánir fyri hesa vikuna (vika 27 )
Fyrrverandi forsætisráðharri í Fraklandi dømdur 5 ára fongsulsrevsing
Pínligt og respektleyst: Danmark flaggar skeivt á triðja sinni
Hans Joensen selt klædnahandlin
Ólavsøkan enn einaferð
Jenis av Rana klipti snórin
BÍBLIU- OG TÓNLEIKATÚRUR - tíggjunda bíbliu- tónleikaferðin
Svimjihøllin í Runavík nærkast
Bjørg Dam: Tórshavnar býráð: lorkað milliónavirðir burtur
Samrøða: Heðin Jákupsson um nýggjan føroyska rættstavara
Landsverk vitjaði í Hvalvík
Koronasmittan breiðir seg við fullari ferð
Samband
Postboks 226
FO-600 Saltangará


text:
Tær árligu yvirlitstrolingarnar á vári á føroyska landgrunninum eru lidnar. Tikin verða vanliga 100 hál á ein tíma, men í ár viðraði so illa, at bert 91 hál vórðu tikin. Nøgdin av toski var munandi minni enn í fjør.
Ein orsøk kann vera, at toskurin var seinur á veg til gýting og hevði ikki savnað seg enn á gýtingarøkjunum, har hann lættliga kemur í trolið.
Toskurin var rak í mun til onnur ár og var orsøkin helst, at lítið var til av nebbasild og hvítingsbróðri, sum er týdningarmikil føði hjá toski. Hinvegin var nógv at fáa av hýsu og eisini øðrum fiskasløgum so sum hvítingi, longu og havtasku.
Eins og onnur ár var sera lítið til av kalva, trantkongafiski og stóra kongafiski.
Les meira við at trýsa her.


text:
Tørvurin at sleppa lætt í millum býlingarnar í Nes kommunu hevur altíð verið til staðar. Lendið er nógva staðni nokk so bratt, og tí eru vegastrekkini rættuliga lang. Tað er nógva staðni langt at ganga eftir vegnum, tá ferðast skal í millum ymisku býlingarnar.
Gjøgnum tíðina eru fleiri gøtur gjørdar, og Nes kommuna dagførir og víðkar javnan um gøturnar.
Nes kommuna hevur í longri tíð arbeitt við at gera eina gøtu millum býlingarnar Undir Nesinum og í Saltnesi. Fyrr í ár komu lendisloyvini uppá pláss, og í gjárkvøldið samtykti bygdarráðið at fara undir at gera gøtuna.
Tað verður EJ-Maskinur, sum saman við Nes kommunu kemur at gera gøtuna. Arbeiðið byrjar í sept./okt. og kostnaðurin er mettur til kr. 139.000.
Gøtan verður 160 m. lang og 1,5 m breið. Á kortinum niðanfyri sæst, hvar hon kemur at liggja.


text:
Zakarias Wang
Tak niður grein:
Rikisrættarstøða Grønlands og Føroya
Føroyskt úrtak
I dóminum tann 5. apríl 1933 í málinum millum Danmark og Noreg um altjóòa rcettarstøðu Eysturgrønlands legði Tann fasti dómstólurin fyri millumtjóòa Rættargang í Haag m. a. til grund fyri avgerð síni, at Grønland, Føroyar og Island fyri friòarsáttmálan í Kiel tann 14. januar 1814 hoyrdu Noregi til. Í hesi framløgu verður greitt frá, hvørjar avleiðingar henda grundgeving hevur fyri núverandi ríkisrættarstøðu Grønlands og Føroya. Sum norskir landslutir fram til 1814 var tann galdandi norska stjórnarskráin, arvaeinaveldislógin frá 7. august 1661/28. juli og 7. august 1662, eisini galdandi fyri teir. Henda stjórnarskrá gav kongi alt lóggevandi vald, men onga heimild til at broyta ta stjórnarskrá, sum ríkisdagurin hevòi givið. Tað verôur ávíst, at tær stjórnarskráir fyri danska kongsríkið, sum eru settar 1' gildi 1' Grønlandi og Føroyum, bert eru settar 1' verk av ti' vanliga lóggávuvaldi, sum borgararnir hava givið kongi sínum. Víst verður å, at filll semja er millum allar ríkisrcettarhøvundar um, at tar) ber ikki til at broyta ella taka av stjórnarskrá vit) vanligari Iög. er tí, at tað er stjórnarskráinfrcí 1661/62, sum er galdandi fyri Grønland og Foroyar. Henda fåtan verður undirbygd av tí, at allar lógir, sum settar eru 1' gildi .frri Grønland og Føroyar 1814, eru komnar til vega sambært reglunum 1' stjórnarskránni frá 1661/62. At enda verôur spurnartekin sett vic), hvort tað er samsvar millum tær skyldur, Danmark viÔ sáttmálum hevur átikiô sær mótvegis altjó()arættarsamfelagnum til at virka fyri demokratiskum stýrislag, og so taÒ, at Danmark ikki enn hevur sær) til, at Grønland og Føroyar cí demokratiskan hått hava fingiÔ nýggja stjórnarskrá.
English Summary
In its judgement ofApril 5, 1933, in the case between Denmark and Norway with regard to the legal status of East Greenland, the Permanent Court of International Justice in the Hague based its decision partly on the fact that Greenland, Faroe, and Iceland belonged to Norway until the peace treaty signed in Kiel on January 14, 1814. This article describes the consequences ofthis ratio decidendi fòr the present constitutional status of Greenland and Faroe. As part and parcel of Norway, the Norwegian Constitution before 1814, the Hereditary Absolute Monarchy Act of 1661/1662, applied to Greenland and Faroe in 1814. This constitution gave the King of Norway legislative power, but not the power to change the constitution laid down by the Rigsdag. It is shown that the constitutions of the kingdom of Denmark, which later on have been proclaimed in Greenland and Faroe, in this area only have been promulgated on the King's authority. Refèrence is made to the /åct that constitutional accounts agree that it is impossible to alter a constitution by ordinary legislation. Therefòre, it is concluded that the constitution of• 1661/1662 still applies to Greenland and Faroe, which is fitrther confirmed by the fåct that all laws promulgated in Greenland and Faroe in the entire period since 1814 have been passed in accordance with this constitution. Finally the question is posed of• whether it is compatible with Denmark's responsibilities to the international community to omit to ensure that Greenland and Faroe are given a new constitution in a proper democratic manner


text:
Síðst í mars gjørdi Magnus Heinason ein stuttan brislingatúr at kanna hvar brislingurin er tíðliga um várið, eftir at fiskiskapurin er liðugur, og at kanna nær brislingurin gýtir.
Kanningarnar vóru gjørdar á Tangafirði og Skálafjørðinum, tí har hava vit sæð mest samanhangandi skriftina um veturin. Tað vísti seg, at, brislingurin, sum var størri enn 9 cm, var gýtandi. Vit vistu ikki nær ella hvar brislingur gýtir undir Føroyum, so hetta var týðandi vitan at fáa tilvega.
Ein onnur forvitnislig hending var, at vit fingu lodnu í trolið, bæði á Tangafirði og Skálafjørðinum. Hetta var rættuliga smá lodna, millum 3 og 11 cm til longdar. Vit vita ikki við vissu, hvaðani henda lodna stavar, men meta, at hon er undan gýting í ein landnyrðing úr Íslandi. Lodnan er seinnu árini farin at gýta á norður-eysturlandinum, og møguliga rekur partur av hesum yngli henda vegin. Ætlandi verður hetta kannað við ílegukanningum komandi tíðina.
Les alla frágreiðingina her


text:
Makrelurin framvegis ikki MSC góðkendur
10-09-2019 - 16:15 - Jóanis Nielsen
Nótaskip.fo:
Tey trý góðkenningarfeløgini, sum taka sær av MSC góðkenningini av fiskiskapinum eftir makreli, hava seinastu vikurnar fundast um annahvørt ógildingin av gókenningini skal takast aftur, ella um støðan skal verða óbroytt.
Niðurstøðan er, at MSC góðkenningin av makrelfiskiskapinum framvegis skal verða ógildað.
Í grundgevingini verður sagt, at av tí, at ongin makrelavtala er fyri øll londini, fer fram ein ovurfisking, og við verandi veiðitrýsti er stovnurin framvegis í minking. Vandi er tí fyri, at hann fer at koma niður um tað burðadygga markið.
Góðkenningarfeløgini taka málið upp aftur í desember, tá ICES hevur kunngjørt sítt tilmæli um heildarkvotuna í 2020, og strandalondini (ES, Føroyar og Noreg) hava ásett kvotuna fyri 2020. ICES fer at kunngera sítt tilmæli síðst í september, og strandalandafundurin um makrel verður í London frá 14. til 17. oktober.
MSC góðkenningin av íslendska, norska, føroyska og ES fiskiskapinum eftir makreli varð ógildað í vár, tí fiskiskapirnir ikki longur luku ásetingarnar hjá MSC.
Makrelavtalan millum ES, Noreg og Føroyar er fyribils galdandi til ársenda í 2020.


text:
LÓGIR
I. partur – AÐALVIÐTØKUR
- Navn
- Endamál
- Limir
- Lesandi
- Atkvøðurættur og valbæri
- Ábyrgd limanna
- Leiðsla
- Stýrið
- Skyldur stýrisins
- Serdeildir
- Broytingar av lógum felagsins
II. partur – VALVIÐTØKUR
- Vanligur atkvøðumeiriluti
- Kvalifiseraður meiriluti
- Val av stýrið
III. partur – LIMASKAPSVIÐTØKUR
- Upptøka av byggifrøðingum
- Upptøka av øðrum persónum
- Heiðurslimir
- Um at siga seg úr felagnum
- Um at siga lim úr felagnum
IV. partur – LIMAGJALDSVIÐTØKUR
- Gjaldstíð
- Eftirstøður
- Limagjaldslætti
- Limagjøld
I. partur – aðalviðtøkur
§ 1
Navn
Navn felagsins er Føroya Byggifrøðingafelag.
Navnið verður stuttstavað FBF.
Harafturat eru eisini hesi nøvn skrásett:
- Byggifrøðingafelag Føroya
- Føroyska byggifrøðingafelagið
- Byggifrøðingafelagið
- Føroya Bygningskonstruktørfelag
- Bygningskonstruktørfelag Føroya
- Bygningskonstruktørfelagið
- Føroya Konstruktørfelag
- Konstruktørfelag Føroya
- Konstruktørfelagið
§ 2
Endamál
Endamál felagsins er:
at virka fyri góðum starvsbrøðrarligum viðurskiftum limanna millum,
at bøta um atstøðurnar at halda við líka og økja um teknisku og mentunarligu útbúgvingina hjá byggifrøðingastættinum
at virka fyri arbeiðis- og lønarkorum limanna,
og annars taka sær av felags áhugamálum limanna.
§ 3
Limir
Limir kunnu gerast:
Allir byggifrøðingar (bygningskonstruktørar) búsitandi í Føroyum.
Persónar sum lesa til byggifrøði og eru byrjaði á 3 lestrarárið, kunna søkja um at gerast limir í felagnum.
Persónar, ið á serstakliga virðismiklan hátt hava verið byggifrøðingastættini til frama, kunnu gerast heiðurslimir. Limur, sum fer av landinum, missir ikki limarættin.
Limaskaparspurningarnir eru nærri viðgjørdir í limaskaparviðtøkunum (III. partur).
§ 4
Lesandi
Persónar, ið lesa byggifrøði, kunna vera við í felagsskapinum eftir teimum reglum, ið nevndar eru í I. parti grein 5, III. parti grein 1 og IV. parti grein 4.
§ 5
Atkvøðurættur og valbæri
Bert limir, búsitandi í Føroyum, eru valbærir og hava atkvøðurætt eftir teimum reglum, ið lógfestar eru í vælsamtyktunum.
Lesandi eru tó ikki valbærir til stýri og hava ikki atkvøðurætt á aðalfundum.
§ 6
Ábyrgd limanna
Limirnir hava skyldu at virka fyri endamáli felagsins og fylgja teimum reglum, sum ásettar eru í lógunum.
§ 7
Leiðsla
Hægsta vald felagsins er aðalfundurin, ið hildin verður á hvørjum árið í februar mánað.
Aðalfundurin er viðtøkuførur, tá ið 11 av teimum limum, ið atkvøðurætt hava, eru møttir til fundar. Er fundurin ikki viðtøkuførur, skal stýri boðað til nýggjan aðalfund, sum so er viðtøkuførur uttan mun til luttøku.
Dagligu leiðsluna hevur eitt fimmmannastýri, sum verður valt á aðalfundinum, ið eisini velur tveir tiltakslimir og tveir grannskoðarar.
Val fer fram á hvørjum árið og verða tá valdir aðru hvørja ferð tveir og tríggir stýrislimir, ein tiltakslimur og ein grannskoðari.
Starvstíðin hjá stýrislimum, tiltakslimum og grannskoðarum er tvey ár.
Mannagongdin á vanligum aðalfundi er henda:
- Val av fundarstjóra (orðstýrara).
- Val av skrivara, sum førir bók yvir aðalfundin.
- Frágreiðing frá stýrinum.
- Framløga av grannskoðaðum roknskapi, sum skal fylgja álmanakkaárinum.
- Val av stýris- og tiltakslimum.
- Val af grannskoðarum.
- Viðgerð av uppskotum um lógarbroytingar frá stýri ella limum; (uppskot frá limum skulu vanliga verða stýrinum skrivliga fimm dagar undan aðalfundinum).
- Ymiskt
- Fundarbókin verður undirskrivað av skrivara og orðstýrara.
§ 8
Stýrið
- Stýrið skipar seg sjálvt á hvørjum árið á fyrsta stýrisfundi aftaná aðalfundin. Tá ið valdir verða formaður, næstformaður, skrivari og kassameistari, skulu allir fimm stýrislimir verða á fundi.
- Formaðurin kallar stýrið saman til fundar, tá ið hann heldur tað vera neyðugt, ella um tveir ella fleiri stýrislimur ynskja tað. Næstformaðurin tekur við starvi sum formansins, um hesum berst frá.
- Skrivari og kassameistari, ið skal vera sami persónur, er vanliga einasti stýrislimur, ið fær samsýning fyri tað arbeiðið, hann ger. Samsýningin verður ásett av stýrinum. Harumframt hevur stýrið heimild at gjalda aðra neyðuga hjálp.
- Stýrisfundur verður, um gjørligt, boðaður við fýra daga freist, og nevnd verða tey mál, ið skulu viðgerast á stýrisfundinum.
- Stýrið er viðtøkuført, tá ið tríggir stýrislimir eru til fundar, teirra millum formaðurin ella næstformaðurin.
- Stýrið hevur heimild at seta starvsnevndir.
- Felagið verður bundið annahvørt við undirskrift formansins ella skrivarans.
§ 9
Skyldur stýrisins
- Stýrið skal virka fyri at fremja tað, ið tí er álagt av aðalfundinum.
- Stýrið skal føra gerðabók yvir stýrisfundirnar, sum verða at undirskriva av øllum stýrislimum, ið møttir eru til fundar.
- Stýrið skal boða til vanliga ársaðalfund við fjúrtan daga freist og leggja fram:
- Ársfrágreiðing
- Grannskoðaðan roknskap.
- Stýrið skal boðað til eykaaðalfund, tá ið átrokandi mál koma fyri, sum tað ikki heldur seg hava heimild til at greiða, ella eftir áheitan frá minst einum fjórðaparti av øllum limum felagsins.
§ 10
Serdeildir
Serdeildir kunnu setast á stovn, tá ið tørvur er á hesum, ella tá ið minsta lagi ein helmingur av limunum í einari ávísari yrkisgrein krevur tað. Stýrið setir trímannanevnd at gera uppskot til viðtøkur fyri serdeildir, ið verða at leggja fyri á aðalfundi til góðkenningar við kvalifiseraðum meiriluta.
§ 11
Broytingar av lógum felagsins
Uppskot til lógarbroyting skulu ganga um stýrið og viðgerast á árliga aðalfundinum. Til samtykt av broytingaruppskotum krevst kvalifiseraður meiriluti.
II. partur – valviðtøkur
Niðanfyri tilskilaðu reglur eru galdandi fyri val og atkvøðugreiðslur í FBF og serdeildum felagsins, um so er, at ikki aðrar reglur týðuliga og greitt eru ásettar í lógunum ella viðtøkunum fyri tær ávísu deildirnar.
§ 12
Vanligur atkvøðumeiriluti
Har ikki annað er ásett, verða allar avgerðir at taka við vanligum atkvøðumeiriluta eftir hesum reglum:
Verður bert atkvøtt um eitt uppskot, er hetta samtykt, tá tað fær fleiri atkvøður fyri enn ímóti, uttan mun til, um atkvøðurnar fyri uppskotinum eru ein meiriluti av teimum, ið eru til staðar, og sum hava atkvøðurætt. Stendur á jøvnum, verður málið at avgera við lutakasti, um so er, at atkvøðan snýr seg um val. Í øðrum førum kann fundarstjórin, har atkvøðan fer fram, taka avgerð í málinum.
Tá atkvøtt verður um tvey uppskot, er tað uppskotið samtykt, sum fær flestu atkvøðurnar, uttan mun til, um atkvøðurnar fyri hesum uppskoti eru ein meiriluti av teimum, ið til staðar eru, og sum atkvøðurætt hava. Stendur á jøvnum, verður farið fram sum tilskilað í 1. petti.
Tá fleiri enn tvey uppskot eru sett fram verður í fyrsta umfari atkvøtt um øll uppskotini. Eftir fyrstu atkvøðugreiðslu fellur tað uppskotið burtur, ið fær fæstu atkvøðurnar. Hetta verður um neyðugt at avgera við lutakasti. Síðan verður atkvøtt av nýggjum, til bert tvey uppskot eru eftir. Hereftir verður atkvøðugreiðslan eftir teimum í stk. 2 tilskilaðu reglum.
§ 13
Kvalifiseraður meiriluti
Tá avgerð skal takast við kvalifiseraðum meiriluta, er samtykt treytað av, at minst 2/3 av teimum, ið til staðar eru, og sum atkvøðurætt hava, atkvøða fyri uppskotinum.
Fær eitt uppskot ikki tann neyðuga kvalifiseraða meiriluta við fyrstu atkvøðugreiðslu, kann fundarstjórin seta uppskotið undur atkvøðu av nýggjum til at vita, um tann neyðugi meirilutin ikki kann fáast til vega.
Verða undir viðgerð av uppskoti, ið krevur kvalifiseraðan meiriluta, sett fram broytingaruppskot, kunnu hesi verða samtykt við vanligum atkvøðumeiriluta og harvið føra til broytingar í uppruna-liga uppskotinum. Broytta uppskotið skal tó hava kvalifiseraðan meiriluta fyri at verða samtykt.
§ 14
Val av stýri
Atkvøðugreiðslan er skrivlig. Á atkvøðuseðlinum skulu standa 2 ávikavist 3 valevni. Teir 2 ávikavist 3, ið hava flest atkvøður, eru valdir í nevnd og tann næsti verður eykamaður. Valbærir limir hava skyldu at taka við vali.
Eftir tvey skeið kann nevndarlimur bera seg undan í eitt skeið.
III. Partur – limaskapsviðtøkur
§ 15
Upptøka av byggifrøðingum
Umsókn um upptøku verður at senda stýrinum skrivliga. Tá ið teir upplýsingar, sum krevjast, eru fingnir til vega, ella prógva er, at ongar atstøður eru, ið tala fyri, at umsóknin eigur at verða løgd fyri aðalfundin, kann stýrið játta upptøku.
Stýrið kann sýta upptøku.
Tá so er, kann umsøkjarin krevja umsóknina lagda fyri fyrstkomandi aðalfund, ið kann játta upptøku við vanligum meiriluta. Umsøkjarin hevur rætt til at lata seg umboða av einum limi í felagnum undir viðgerðini av málinum á aðalfundinum.
§ 16
Upptøka av øðrum persónum
Umsókn um upptøku frá persóni, ið sambært I parti grein 3, stk. 3 kann gerast limur í FBF, verður at senda stýrinum skrivliga. Tá ið stýrið hevur kannað tílíka umsókn og fingið til vega teir upplýsingar, ið kunnu sigast at vera av týdningi fyri støðutakan til umsóknina, verður hon at leggja fyri fyrstkomandi aðalfund til avgerðar um upptøku við vanligum atkvøðumeiriluta.
§ 17
Tilnevning av heiðurslimum
Sambært I. parti, grein 3, stk.5
Heiðurslimir verða tilnevndir av aðalfundinum eftir tilmæli frá stýrinum.
Aðalfundur tekur endaliga avgerð við kvalifiseraðum meiriluta.
§ 18
Um at siga seg úr felagnum
Limur kann bert siga seg úr felagnum við trimum mánaða skrivligari ávaring.
§ 19
Um at siga lim úr felagnum
Stýrið kann taka limarættin frá limi, um hesin misheldur limagjaldsskyldur sínar.
Eisini kann limarætturin takast frá limi, um tað kann prógvast, at limurin við vilja hevur skatt felagsins umdømi, og skal mannagongdin í slíkum føri vera henda:
Stýrið skal einmælt leggja fyri aðalfundin uppskot um at taka limarættin frá viðkomandi limi, og kann uppskotið bert fremjast, um aðalfundurin viðtekur tað við kvalifiseraðum meiriluta.
IV. Partur – limagjaldsviðtøkur
§ 20
Gjaldstíð v.m.
Limagjald fellur sjálvvirkandi til gjaldingar, ávikavist 1. februar, 1. mai, 1. august og 1. novembur. Limir kunna sjálvir avgera um gjaldið skal falla um kvartalið, hálvárið ella árliga.
Limagjaldsskyldan hjá nýggjum limi fær gildi, frá fyrsta gjaldinum eftir limur er góðtikin smb. § 15.
Limarætturin er ikki galdandi fyrr enn 3 mánaðir eftir at fyrsta gjaldið er móttikið.
Limir kunnu ikki krevja hjálp frá felagnum í máli, sum er komið upp áðrenn viðkomandi fekk limaskap í felagnum ella í tíðarskeiði, har viðkomandi ikki hevur havt limaskap í felagnum.
§ 21
Eftirstøður
Stýrinum er heimilað at taka limarættin frá limi, ið hevur størri eftirstøðu enn eitt ½ ársgjald; men stýrið kann tó, um so skal vera, veita limi longri gjaldfreist. Limir við eftirstøðu størri enn 1 ársgjald missa sjálvvirkandi limarættin uttan ávaring.
Stýrið er ikki heimilað at avskriva limi eftirstøðu, uttan so er, at hesin samstundis missir limarættin, og kann limur ið á henda hátt fer úr felagnum, ikki vinna limarættin aftur, fyrr enn eftirstøðan er goldin. Tó kann nevndin gera undantøk, um persónur hevur verið úr felagnum í meir enn 5 ár, og ynskir at søkja um limaskap av nýggjum.
Útkoyrdir limir kunnu eftir umsókn gerast limir aftur, tá ið tvey ár eru liðin, um nevndin játtar. Felagið kann tó ikki átaka sær, at viðgera mál hjá viðkomandi limi fyrr enn møgulig eftirstøða er afturgoldin, umframt treytir í § 20 um limaskyldu og limarætt eru roknar.
§ 22
Limagjaldslætti
Stýrið kann veita einum limi munandi lætta í limagjaldinum, um hann vegna aldur ella av aðrari av honum sjálvum ikki tilætlaðari orsøk hevur skerda ella onga inntøku. Limur sum fyri longri tíðarskeið uttan løn nemir hægri læru, kann eisini fáa hesar sømdir.
§ 23
Limagjøld
Limagjøldini verða ásett á aðalfundinum.
Heiðurslimur lata ikki limagjald.
Samtykt á aðalfundi í Tórshavn, tann 19. februar 2020.


text:
Umboðsmaðurin hevur viðgjørt eina klagu um, at Tórshavnar kommuna steingir dagstovnar gerandisdagar í sambandi við ráðleggingardagar hjá starvsfólkunum. Klagarin metti, at foreldur hava eitt rættarkrav um ansing allar gerandisdagar, eisini tá ráðleggingardagur er. Sambært § 3, stk. 2 hava dagstovnar opið gerandisdagar í dagtímunum, men lógin ásetur ikki, at dagstovnar skulu hava opið hvønn gerandisdag. Lógin hevur heldur onga allýsing av, hvat ein gerandisdagur er, og um ávísir dagar, sum t.d. jólaaftan og ólavsøkuaftan, ikki eru at meta sum gerandisdagar. Umboðsmaðurin metti tí, at lógin ikki áleggur kommununum eina skyldu at hava ansingarpláss til taks allar gerandisdagar í árinum, sum t.d. í sambandi við ráðleggingardagar.
Umboðsmaðurin vísti á, at bæði í § 3, stk. 3 í dagstovnalógini og í § 3 í kunngerð nr. 62 frá 1. apríl 1993 um dagstovnar, dagrøkt og døgnstovnar fyri børn og ung, er tað landsstýrismaðurin, sum hevur heimild til ávikavist at áseta reglur og at góðkenna viðtøkur um virksemið á dagstovnum, m.a. nær hesir hava opið. Av tí at eingin kunngerð er gjørd hesum viðvíkjandi, mælti umboðsmaðurin Mentamálaráðnum til at fáa greiðu á hesi viðurskifti (LUM 18/00117)


text:
Fimm línubátar til Flemmish Cap
Hóast veðrið onki er at reypa av, løgdu loystu fleiri línubátar í gjárkvøldið, og settu kós móti Flemmish Cap.
Føroyska Sjómansmissjónin tosaði við skipararnar á Stapanum og á Kambi, ávikavist Jákup Eli Eidesgaard og Mortan Mortensen, og sambært teimum ætlaðu línubátarnir at fylgjast yvir á Flemmish Cap.
Umframt Stapan og Kamb er talan um Jógvan I, Eivind og Jákup B. Hesi fylgja yvir á Flemmish Cap.
Klakkur fer, tá teir eur klárir, og teir á Ågot ætla sær seinni í ár.
- Vit vita einki um fiskiskapin á Flemmish Cap í løtuni, men verður tað nøkurlunda sami fiskiskapur sum undanfarin ár, so verður tað ílagi. Tíverri er kvotan nógv minkað, og haraftrat eru tvey skipin komin aftrat at fiska kvotuna.
- So Flemmish Cap fer at geva minni í ár enn undanfarin ár, siga teir báðir línuskipararnir, Jáiup Elei eidesgaard og Mortan Mortansen við Føroysku Sjómansmissjónina, áðrenn teir loystu.
Mest lisið í farnu viku
Vespureiðrið (140) - 29. juni 2020
Heilsan frá borgarstjóranum
Tað eru følsk tíðindi
Myndarøð: Tingbólkurin hjá Javnaðarflokkinum á útferð í Fugloy og Svínoy
MYNDIR: Fingu myndir av Tvøroyri frá 1969, úr Kanada
Stórur eftirspurningur at fáa eina av hesum íbúðunum
Samgongan situr við 14,3% fleiri atkvøðum enn undanfarnu samgonguflokkar høvdu
VIDEO - TERNUSNERTUR
Fegnir sjómenn
Nøkur minnisbrot nú Sverri Faber Wang er fluttur um sýn
Hanus Hansen, reiðari: Helena hevur ongan makrel fingið
Nú eitur hann Gøtunes
Petur Hans Dahl, veðurfrøðingur: Veðurvánir fyri hesa vikuna (vika 27 )
Pínligt og respektleyst: Danmark flaggar skeivt á triðja sinni
Tá fólkaræði bert er politiskt gluggapynt
Fyrrverandi forsætisráðharri í Fraklandi dømdur 5 ára fongsulsrevsing
Fólkafundirnir á Lítla Dímun 2020 og 2021 er fult teknaðir
Koronasmittan breiðir seg við fullari ferð
Svimjihøllin í Runavík nærkast
Kelduvaðið 28. juni 2020 - Tala: Jógvan Zachariassen "Náðistólurin." - Orðið: "Dávid og Mefiboset."
Tíðindi á R7 klokkan 12:00
Ung í arbeiði fríðka um býarmyndina
Bjørg Dam: Tórshavnar býráð: lorkað milliónavirðir burtur
Samrøða: Heðin Jákupsson um nýggjan føroyska rættstavara
Samband
Postboks 226
FO-600 Saltangará


text:
Opið bræv til løgmann!
2012-08-29 20:16
1. Løgmaður má seta krav fram á ríksifundinum sum er í Grønlandi við danska statsministaran, at Føroyar skulu gerast sjálvstøðugur limur í WTO.
2. Løgmaður má beinanvegin taka stig til samráðingar við stjórnina í Kreml, um fríhandils sáttmála við Russland.
Føroysku fyrimunirnir við russiskum WTO-limaskapi burtur um stutta tíð
Tá ið Russland gjørdist limur í Heimshandilsfelagsskapinum (WTO) fyri einari viku síðan ella neyvt sagt mikudagin tann 22. august 2012 sum limaland nr. 156 hevði tað stórar fyrimunir fyri Føroyar. Bara harmiligt og eyðmýkjandi fyri okkum føroyingar, at vit framvegis ikki eru komin longur við sjálvstøðugum føroyskum limaskapi í WTO.
Russiski WTO-limaskapurin hevur við sær, at alt lógarverkið hjá Russlandi viðvíkjandi handli og vinnu er broytt samsvarandi WTO-sáttmálanum. Russland er tískil tvingað til at halda reglurnar hjá WTO fyri frælsan heimshandil ella kann tað snøgt sagt kærast inn fyri WTO av limalandi, ið heldur seg vera fyri órætti av russiskum myndugleikum.
Fyri føroyskt vinnulív er tað serliga lækkanin av russiskum tolli á fiskavørum, ið hevur áhuga. Eitt nú verður russiski tollurin á køldum ella frystum rundum laksi 3% og køldum ella frystum laksafløkum 4%. Á frystari rundari sild, svartkjafti og makreli verður tollurin 3%. Hinvegin verður hann 3% og 5% á ávikavist frystum sildafløkum og makrelfløkum.
Føroysku fyrimunirnir við russiskum WTO-limaskapi kunnu nú tó fara at vísa seg at vera søga um stutta tíð. Og verri enn tað.
EFTA-londini eru komin væl áleiðis at gera fríhandilssáttmála við Russland. Tá ið tað gjørdist greitt, at Russland fór at verða limur í WTO í ár, settu hesi lond fulla ferð á samráðingarnar og eru tey nú í ferð við sítt sætta samráðingarumfar.
Tá ið EFTA-londini hava gjørt fríhandilssáttmála við Russland verður russiski tollurin á fiskavørum hjá teimum helst burtur, meðan føroyskar fiskavørur framvegis fara at hava toll eftir WTO-sáttmálanum inni á russiska marknaðinum. Føroyskir útflytarar verða tískil verri fyri á russiska marknaðinum enn eitt nú kappingarneytarnir í Noregi og Íslandi.
Skuldi tað hent seg, sum mangt bendir á og sum longu er frammi millum ES og Russland, at tey eisini fara at gera ein sínámillum fríhandilssáttmála, verður skilið enn verri fyri Føroyar. Tí at tá fara okkara kappingarneytar, umframt tollfyrimunirnar á russiska marknaðinum, at kunna njóta fyrimunirnar við kumuleringsskipanini, meðan vit fara at standa handilsliga og vinnuliga avbyrgd uttanfyri.
Sostatt fara føroyskir útflytarar framvegis at gjalda risahøgan toll inni á ES marknaðinum fyri russiskan tosk, ið verður tilvirkaður í Føroyum, meðan eitt nú íslendsku og norsku kappingarneytarnir fara at kunna keypa russiskan tosk úr Barentshavinum, fyri síðan at víðari tilvirka hann og selja hann inn á ES marknaðin eftir kumuleringsskipanini.
Samanumtikið kann støðan hjá Føroyum og ikki minst føroyskum vinnulívi fara at líkjast einari vanlukku, um Føroyar ikki beinanvegin taka stigið at gera fríhandilssáttmála við Russland.
Í Tinganesi og í Kreml liggur eitt liðugt samrátt fríhandilssáttmálauppskot frá ár 2000, har allur tollur á samhandlinum millum Føroyar og Russland verður avtikin, klárt at undirskriva. Russland gav Føroyum tað lyfti í 2000, at í somu løtu Russland gjørdist limur í WTO skuldi fríhandilssáttmálin undirskrivast.
So løgmaður, hvørjum bíðar tú nú eftir?
Jákup Mikkelsen, formaður í Uttanlandsnevnd Løgtingsins


text:
Slovakia
Slovakia (slovakiskt: Slovensko ella Slovenská republika) er eitt lýðveldi í Miðevropa. Í útnyrðing hevur Slovakia mark við Kekkia, í norðri við Pólland, í eystri við Ukraina, í suðri við Ungarn og í útsynning við Eysturríki.
Landafrøði[rætta | rætta wikitekst]
Slovakia liggur millum breiddarstigini 47° and 50° N, and longdarstigini 16° og 23° E. Tað slovakiska landslagið er serliga kent fyri tað fjallaríki náttúruna við Karpatafjøllunum, sum strekkja seg tvørtur um alt landið og fevnir um tað mesta av norðara partinum av Slovakia. Í hesum høgu fjøllum eru fjallatindarnir Fatra-Tatra (harímillum eru Tatrafjøllini, stóru Fatra-fjøll og lítlu Fatra-fjøll), slovakisku Ore-fjøllini, slovakisku míðfjøllini ella Beskids.
Hægstu fjøllini standa norðuri í landinum, í Karpatafjøllunum tætt við markið til Pólland. Teir hægstu tindarnir eru Gerlachovský štít (2.655 m) og Kriváň (2494m).
Tað lægsta láglendi er tað fruktagóða láglendi í útsynningshorninum av landinum, sum kallast Donau-slættin (slovakiskt: Podunajská rovina). Síðan kemur eystara slovakiska láglendi í ein landssynning.
Søga[rætta | rætta wikitekst]
Slovakia, sum vit kenna tað í dag, er í veruleikanum annað landið, ið hevur borið hetta navn. Fyrsta landið var Fyrsta slovakiska lýðveldið (Prvá slovenská republika), ið var til undir seinna heimsbardaga.
Mentan[rætta | rætta wikitekst]
Folk siðvenja hevur sterkar røtur í Slovakia og sæst aftur í bókmentum, tónleiki, dansi og arkitekturi. Eitt dømi um hetta er tann slovakiski tjóðsangurin "Nad Tatrou sa blýska", sum hevur røtur í einum fólkatónleikalagi frá "Kopala studienku" mentanini.
Búskapur[rætta | rætta wikitekst]
Politikkur[rætta | rætta wikitekst]
Slovakia er eitt demokratiskt lýðveldi við parlamentariskari fleirflokkaskipan. Seinasta parlamentsvalið var í mars 2012, og seinasta forsetavalið var í apríl 2009.
Fyrisitingarligt býti[rætta | rætta wikitekst]
Slovakia er býtt sundur í 8 regiónir (slovakiskt: kraj, fleirtal kraje). Hesar eru uppkallaðar eftir høvuðssætinum í regiónini. Regiónirnar hava síðan 2002 í ávísan mun havt sjálvstýri.
- Bratislava-regiónin (Bratislavský kraj), høvuðsstaður Bratislava
- Trnava-regiónin (Trnavský kraj), høvuðsbýur Trnava
- Trenčín-regiónin (Trenčiansky kraj), høvuðsbýur Trenčín
- Nitra-regiónin (Nitriansky kraj), høvuðsbýur Nitra
- Žilina-regiónin (Žilinský kraj), høvuðsbýur Žilina
- Banská Bystrica-regiónin (Banskobystrický kraj), høvuðsbýur Banská Bystrica
- Prešov-regiónin (Prešovský kraj), høvuðsbýur Prešov
- Košice-regiónin (Košický kraj), høvuðsbýur Košice
Regiónirnar eru býttar sundur í fleiri smærri distriktir og kommunur. Tað eru tilsamans 79 distriktir í Slovakia.
Hygg eisini at[rætta | rætta wikitekst]
Ávisingar úteftir[rætta | rætta wikitekst]
- TA3 - Slovakisk tíðindarás
- The Slovak Republic Government Office


text:
Hvalba
18. september 1931 var viðtikið í løgtingsins kirkjunevnd, at hvalbingar nú kundu fara undir at byggja nýggja kirkju. Tekningin, sum nevndin hevur havt at taka støðu til, er tann frá arkitektinum, Jens Paula við Sílánna. Bygningurin er ætlaður at vera trækirkja bygd á gomlu kirkjugrundina í Skálum.
Eftir at løgtingsins kirkjunevnd hevði verið í Hvalba, varð støðan broytt. Kirkjan skuldi byggjast á Skeljalagi. Jens Pauli skuldi broyta tekning sína til eina betongkirkju og soleiðis, at hon skuldi taka uml. 300 fólk (uml. 25 x 10 m til støddar).
Jens Pauli við Sílánna, varð settur sum høvuðsbyggimeistari og eftirlitsmaður við øllum byggiarbeiðinum.
Um várið 1933 varð farið undir stoypiarbeiði, við havnamanninum Kristin Holm Joensen, múrara, sum formanni. Hetta stóð liðugt 1. februar 1934. Vestmenningurin Eyolfur á Heygum, timburmeistari, stóð fyri timburarbeiðinum og alt snikkaraarbeiði varð gjørt á verkstaðnum hjá Jens Paula við Sílánna, á Tvøroyri.
Kirkjan varð vígd 27. oktober 1935.
[KELDA: J. P. Gregoriussen, Nýggjaru Kirkjurnar]
Kirkjuráðið


text:
Allir teir 12 tailendsku fótbóltsdreingirnir og venjari teirra eru nú bjargaðir úr Tham Luang hellinum, sum liggur har norðuri í Tailandi. Hetta vátta serdeildirnar hjá tailendska flotanum á sínum Facebookvanga.
Fótbóltsliðið hevur verið innibyrgt í hellinum síðani 23. juni, tá teir fóru at kroka. Teir vórðu síðani noyddir at flýggja longur inn, tí at tað regnaði av grimd. Regnið varð so nógv, at alt fyltist, og soleiðis vóru teir innibyrgdir.
Ein lækni og tríggir limir í serdeildunum hava verið hjá fótbóltsdreingjunum seinastu vikuna. Enn er ikki vátta um hesir eru komnir úr hellinum, skrivar TV2.


text:
11. august
11. august er dagur 223 í árinum í gregorianska kalendaranum (dagur 224 um skotár er). 142 dagar eru eftir av árinum.
Hendingar[rætta | rætta wikitekst]
- 117 - Hadrian verður av herfólkinum í Sýria útnevndur til nýggjan keisara í Rómverjaríkinum
- 1611 - Týskrómverski keisari Rudolf verður noyddur at lata beiggja sínum Matthiasi Čechylandslutin
- 1658 - Við Karli 10. á odda byrjar svenski herurin kringsetanina av Keypmannahavn
- 1919 - Weimarlýðveldið góðtekur grundlógina
- 1929 - Arábar leypa á jødar við Grátimúrin
- 1952 - Sinnisjúki kongurin Talal í Jordan verður noyddur frá, og sonur hansara Hussein tekur við ræðinum
- 1960 - Kjad fær sjálvstýri frá Fraklandi
- 1963 - Vostok 3 við Andriani Nikolajev umborð verður skotin út
- 1984 - Knópsvanurin verður valdur til danskan tjóðarfugl
- 1986 - Fleiri túsund heiðra føroyinginum Ova Joensen á Langelinie, eftir at hann hevur róð 900 fjórðingar við Dianu Victoriu úr Føroyum til Danmarkar
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 1897 - Enid Blyton, enskur barnabókarithøvundur (d. 1968)
- 1898 - Peter Mohr Dam, løgmaður í Føroyum og formaður Javnaðarflokksins (d. 1968)
- 1943 - Pervez Musjarraf, pakistanskur generalur og leiðari
- 1944 - Ian McDiarmid, sjónleikari
- 1950 - Steve Wozniak, amerikanskur teldusnillingur
- 1953 - Hulk Hogan, amerikanskur glímari og sjónleikari
- 1970 - Andy Bell, enskur bassleikari (Oasis)
- 1992 - Gilli Sørensen, føroyskur fótbóltsleikari
Andlát[rætta | rætta wikitekst]
- 480 f.Kr. - Leonidas, kongur í Sparta
- 1926 - Thomas Juul Petersen, føroyskur løgtingslimur (Sambandsflokkurin) og sýslumaður í Eysturoy og Norðuroyggjum.
- 2001 - Jorge Amado, brasilskur rithøvundur
- 2014 - Robin Williams, amerikanskur sjónleikari


text:
Yvirgangur
Yvirgangsfólk er fólk, sum við harðskapi søkja at húsum og ósekum fólkum, til tess at ávirka ella noyða myndugleikarnar at ganga undir krøv og treytir teirra, sum søkja at. Orðið terror, yvirgangur, kemur úr fronskum terreur, sum merkir ræðsla. Yvir gangsfólk koma ofta úr kúgaðum fólkabólkum, sum royna at ræða mótstøðu fólk síni til eftirlæti ella gera vart við sína støðu í fjølmiðlunum. Tá ið tey hava ripað til, seta tey seg stundum í samband við miðlarnar og átaka sær skyldina, og eftir tað varir tað ikki leingi, fyrr enn heimurin veit, hvat er hent og hví. Serliga eftir Seinna Heimsbardaga er talið av bólkum og rørslum, sum brúka yvirgang fyri at røkka málinum, vaksið. Málið er sum oftast eitt tjóðskaparligt stríð fyri sjálvræði ella eitt stríð fyri at náa einum politiskum endamáli við at skapa ruðuleika í samfelagnum.
Millum átrúnaðarligar trúarbólkar eru yvirgangsfólk, sum vilja "gera heim in betri", sum í Tokyo í 1995, tá ið ein trúarbólkur breiddi ógvuliga eitrandi gass út í undirgrundarbreytini. Tólv fólk doyðu av gassinum, og fleiri gjørdust ógvuliga sjúk. Yvirgangsfólk siga seg arbeiða fyri eini góðari søk og halda seg eisini hava rætt til at drepa púra ósek fólk, sum av tilvild koma fyri, tá ið tey leypa á. Tey eru ofta til reiðar til at lata sítt egna lív sum sjálvmorðsbumbufólk. Dømi um yvirgangsfelagsskapir í okkara tíð eru ETA, sum vil fría Baskaland frá Spania, katólska IRA, sum í nógv ár stríddist fyri at gera Norðurírland frælst frá Stórabretlandi, og palestinska Hamas, sum berjist móti Ísrael. Harumframt eru fleiri islamskir felagsskapir, sum hava ymisk politisk endamál við yvirgangi sínum (t.d. Al-Qaeda). Ríkisyvirgangur verður tað nevnt, tá ið eitt ríki fremur yvirgang móti sínum egna fólki, ella parti av fólkinum, fyri at ræða fólk til at verða lýðin.
17.958 menniskjur doyðu av yvirgangi í 2013. Tað er 61 prosent fleiri enn árið frammanundan.[1] 80 prosent av øllum yvirgangsálopum verða framd í fimm londum. Tey eru Irak, Pakistan, Afganistan, Nigeria og Sýria. Irak er tað landið, ið er harðast rakt av yvirgangi. Í 2013 doyðu 6.362 menniskjur av yvirgangi. Tað er øking á 164 prosent frá 2012. 25 lond vóru útsett fyri yvirgangsálopum, har fleiri enn 50 menniskjur doyði. Í 75 londum vóru ongi yvirgangsálop. Fýra yvirgangsfelagsskapir hava ábyrgdina fyri 66 prosent av teimum, ið eru deyð í yvirgangsálopum. Teir yvirgangsfelagsskapirnir eru Islamski Staturin (IS), Al-Qaeda, Taliban og Boko Haram í Nigeria. Ongin deyðsføll vóru í 50 prosentum av øllum yvirgangsálopum í 2013. Síðani 1960-árini, eru bara 7 prosent av teimum yvirgangsbólkum, ið eru upploystir, upploystir vegna hernaðarliga uppíblanding.[2][3]


text:
Føroyar mugu vinna 3-0 á Íslandi í dystinum sum byrjar klokkan 17 í høllini á Hálsi í Havn, um Føroyar skulu vinna EM-kappingina fyri smátjóðir í mansflogbólti. Klokkan 14 spæla Skotland og Grønland. Tey flogbóltskønu vænta ein greiðan skotskan sigur har.
Óli G. Samuelsen sigur beinleiðis frá dystinum millum Føroyar og Grønland. Jens Heri Bolstad Mortensen verður viðmerkjari til dystarfrásøgnina.
FM1 hoyrist umvegis internetið á www.midlar.fo ella gjøgnum útvarpslurtið á frekvensunum FM 88,7; FM 91,7; FM 93,9; FM 95,5 og FM 98,7.
Ísland hevur seks stig og settmunin 6-1. Føroyar hava trý stig og settmunin 4-3, Skotland hevur trý stig og settmunin 4-4. Grønland hevur einki stig og settmunin 0-6.
Hæddarpunkt og samrøður við spælarar og venjara koma út á in.fo tá dysturin er liðugur.


text:
Vøksturin í talinum á ferðafólkum, ið ferðaðust um Vága Floghavn, sæst aftur í úrslitinum fyri roknskaparárið 2016. Fleiri enn 276.000 ferðafólk fóru og komu um flogvøllin í fjør, og tað svarar til ein vøkstur á 25.000 fólk samanborið við árið fyri.
Kitty May Ellefsen, nevndarforkvinna í Vága Floghavn, sigur, at dentur hevur verið lagdur á ein sunnan og góðan rakstur.
- Felagið hevur lagt seg eftir at leggja eina varliga rakstrar- og íløguætlan, soleiðis at Vága Floghavn er væl brynjað til framtíðina. Raksturin er góður, og fyritøkan er væl fyri til at átaka sær seruppgávuna at knýta Føroyar enn nærri útheiminum, sigur Kitty May Ellefsen.
Sambært Vága Floghavn hevur útbyggingin av flogvøllinum havt sera gagnliga ávirkan á virksemið hjá Vága Floghavn, síðani fyrsta flogfarið í desember 2011 lendi á longda flogvøllinum.
Ikki einans hevur útbyggingin gjørt tað møguligt hjá størri flogførum at lenda í Vágum, eins og nýggjar leiðir eru mentar, ið røkka longur út í heim. Saman við nýggjum innflúgvingartólum hevur tað eisini bøtt munandi um regulusemi á flogvøllinum.
- Fyri at beta um umstøðurnar hjá teimum ferðandi verður í næstum farið undir at bøta um parkeringsøkið oman fyri farstøðina. Eisini fara vit at arbeiða við øðrum tillagingum inni í sjálvari farstøðini, sigur Jákup Sverri Kass, stjóri í Vága Floghavn.
Á aðalfundinum hjá Vága Floghavn varð øll nevndin afturvald og skipaði seg við Kitty May Ellefsen, sum nevndarforkvinnu. Hini í nevndini eru Evy Joensen, næstforkvinna, Jóhan í Niðristovu, Uni Danielsen, Sámal Birgir Johansen og Torstein á Steig, nevndarlimir.


text:
Endaveitsla hjá B71-børnum
B71 er størsta ítróttarfelag í Sandoynni við yvir 100 íðkandi limum. Í løtuni bjóðar B71 fótbólt fyri allar aldursbólkar, hondbólt fyri yngri, flogbólt fyri ung og tilkomin, umframt kidsvolley.
Formaður: Oddmar Selfoss, tlf. 22 81 56
Varaformaður: Sofus W. Olsen
Skrivari og formaður í ungdómsnevndini: Jens Petur Selfoss
1. deild menn, B71-B36 3-0. 16. juni 2015
Venjarar, fótbóltur:
1. deild menn: Piotr Krakowski
U12, U14 og U16 dreingir: Eli Hentze
U10 dreingir: Oystein Sørensen og Hendrik Egholm
U8 dreingir: Jónsvein Thomsen og Páll á Reynatúgvu
U14 og U17 gentur: Fríðgerð í Soylu, Bergleif Sólsker og Jens Petur Selfoss
U12 gentur: Jóan Petur Clementsen
Flogbóltur og Kidsvolley:
Kidsvolley 1. og 2. flokk: Irdi Mittelstein og Maiken Olsen
Kidsvolley 3. og 4. flokk: Sigrid Petersen og Bogi Petersen
Flogbóltur 5., 6. og 7. flokk: Lillian Clementsen
Flogbóltur, ung: Sigrid Petersen og Bogi Petersen
Hondbóltur:
Hondbóltur U12 dreingir: Hans F. Hansen og Ada Kristina Petersen
Hondbóltur U10 dreingir: Páll á Reynatúgvu og Ada Kristina Petersen
Hondbóltur U4, U6, U8 gentur og dreingir: Ada Kristina Petersen og Hjørdis Jensen
Badminton:
Johannes Kristensen, Jonathan Warner og Eivind Kolden
Venjingartíðir o.a. hjá børnum og ungum - HER


text:
Hjálp News.fo og Norðoya Portalin at gerast enn betur. Send okkum tíðindir, lýsingar og hava tit hug at stuðla fíggjarliga, eru tit vælkomin at senda eina upphædd á konto 6460 382.440.50 ella 9865 9927330.
Símun er myndamaður og ein sannur miðlamaður. Hann tekur myndir og skrivar greinar av/um ymisk tiltøk, og tilber eisini at bíleggja eina myndatøku ella greinaskriving, send ein teldupost á simun@news.fo um tú veist eina góða søgu, ella vilt hava tikið myndir av onkrum ávísum.
Steypa-flogbóltur: Badmintonhøllin, Klaksvík, klár til brakið leygardagin Badmintonhøllin í Klaksvík, er nú klár til til hálvfinalu-brakið leygardagin, tá 4 hálvfinalurnar verða leiktar í hesi røð: Kl. 13.00 MM Mjølnir – SÍ Kl. 15.00 MK SÍ – KÍF Kl. 17.00 MM Fleyr – ÍF Kl. 19.00 MK Fleyr – Mjølnir Fólk hava í allan dag arbeitt Les meira…
Hansara kongliga tign krúnprinsur og hennara kongliga tign krúnprinsessa og børn teirra vitja Føroyar í komandi viku. Aksel V. Johannesen, løgmaður, er vertur fyri vitjanini, sum byrjar hósdagin tann 23.august. “Tað eru 13 ár síðan, at danska krúnprinsaparið vitjaði seinast. Samstundis er hetta fyrstu ferð, at øll krúnprinsafamiljan er í Føroyum, so vit gleða okkum Les meira…
Signhild Joensen hevði ein tilmeldingar tíð uppá 29.96 og svam seg inn við kanón tíðini 29.54, sum er føroyskt met. Gamla metið átti hon sjálv og tað var 29.59, so tað var beint undir gamla metið, sum hon settið tann 4 apríl 2017 í Danish Open. Signhild hevði ikki so góða byrjan, men svam sera Les meira…


text:
- Vit ætla okkum at fara út í Evropa. Freistin at melda til var 1. juni, so vit vita ikki so nógv enn, men vit ætla okkum heilt sikkurt at gera okkara besta.
Soleiðis sigur Súna Mørk, forkvinna í Neistanum, nú kvinnurnar í felagnum fara út at spæla í kapping fyri meistarar í Evropa.
Fyrsta umfar í evropiski kappingini plagar at vera um miðjan oktober, og enn er ikki greitt, hvør skal leika móti hvørjum, og tí veit Neistin heldur ikki enn, hvør avbjóðing bíðar teimum. Talan verður tó ikki um at møta sterkastu tjóðunum at byrja við í øllum førum.
Meistaraheiti nummar 41 skal lønast
Neistakvinnur vunnu sítt 41. meistaraheiti fyrr í ár. Hetta var annað árið á rað, tær gjørdust meistarar, og tær vunnu eisini steypakappingina og harvið greipuna farna kappingarárið.
- Okkara kvinnur hava gjørt tað serstakliga gott og hava vunnið nógv eftirhondini, men tær hava ikki roynt at verið við í Evropa, og tað halda vit sum felag, at teir skulu sleppa. Vit halda tað vera spennandi at síggja, hvussu langt tað røkkur, og hvussu sterkt liðið er, sigur Súna Mørk.
Egið tilfar
Tað serstaka við Neistanum í ár samanborið við meistarar seinnu árini, er at Neistin var eitt lið við føroyskum spælarum, har nógv tær flestu eisini eru uppvaksnar í felagnum. Og tí er lagið gott og spenningurin sera stórur í felagnum í løtuni.
- Vit vilja eisini geva teimum hesa avbjóðingina afturat. Tað er serstakt, at hetta meistaraheitið er vunnið við egnum leikarum, og vit vilja vita, um vit kunnu gera tað uppaftur betri, sigur Súna Mørk.
Hópurin komandi ár er stórt sæð tann sami, sum hann hevur verið. Venjingin er byrjað aftur, tær høvdu bara heilt stutta feriu, og tað er bara juli mánaður, har ikki vant verður í høll, men tá hava kvinnurnar eina kropsliga venjingarskrá, tær skulu fylgja.
Hava luttikið áður
Neistin hevur áður luttikið í Evropa Cup, men tað eru rættiliga nógv ár síðan, tá ið Neistin var fullkomuliga einaráðandi í føroyskum hondbólti.
Neistin hevur fýra ferðir áður leikt Evropa Cup. Í 1978-79 leiktu tær móti polsku meistarunum KS Ruck og árið eftir leiktu tær móti Fram úr Íslandi. Fyrst í 80-árunum leikti Neistin so fyrst móti Frederiksstad úr Noregi og Yrsta úr Svøríki.
Tær ferðirnar taptu neistakvinnur nokk so greitt, tí mótstøðan var so hørð. Nú er talan um eina undankapping, har til ikki ber at møta teimum heilt sterku liðunum beinanvegin, og tí er kjansurin betri fyri at møta javnari mótstøðu.


text:
Jóannes og Lisbeth tilnevnd heiðurslimir
Undir Ræstkjøtaveitsluni 16. mars 2019 vórðu Jóannes Nolsøe, urguspælari, og Lisbeth Solmunde Michelsen, prestur, tilnevnd heiðurslimir í Føroyingafelagnum í Aalborg.
Jóannes Nolsøe tilnevndur heiðurslimur í Álaborg
“Organistur føroyingafelagsins og álítandi limur. Jóannes hevur leingi stuðlað føroyingafelagnum í Aalborg og hevur hann lagt nógva fyrireiking og tíð í felagið. Hóast langa teinin allan vegin úr Skagen, so møtir hann trúfastur upp til tiltøk hjá felagnum.
Veitslurnar eru ikki tað sama uttan Jóannes, og vit gleðast um teirra luttøku og íkast til veitslurnar og tiltøkini. Felagið vil við hesum heiðursbrævi takka Jóannesi fyri hansara áhaldandi orku og jaliga lyndi. Vit takka somuleiðis fyri gott samstarv og vóna at góða samstarvið heldur áfram.”
Við hesum orðum varð Jóannes Nolsøe heiðraður av føroyingafelagnum í Aalborg og fekk sjálvur høvi at siga nøkur orð:
Jóannes hugleiddi um Michalu Petri og siteraði pápa hennara við orðunum “Vi kan lade musikken forme os“. Jóannes fortaldi okkum um ferð sína í Føroyum, og hvussu vakrar Føroyar vóru á at líta við orðunum “tindarnir vóru hvítir, sólin var blá við gráum skýkloddum“. Jóannes sang síðani fyrsta ørindi av Nú liggur ein kavafonn tindi á hjá Símuni av Skarði.
“Tónleikurin kann mynda okkum“
Jóannes mintist aftur á túrin vestur á Eiðið, har ið hann hevði hugsað um, hvat mundi myndað føroyingar? Hann neyt áartuttlið og tað veldiga náttúruorgli har vesturi, men brádliga hoyrdi hann transistorradio.. Tað var ungdómurin á ítróttarskúlanum, sum hevði radio við sær út í náttúruna. Tá kom náttargalin hjá H.C. Andersen í huga: Tað var tann ektaði náttargalin, ið fekk deyða keisaran aftur til lívs.
Jóannes helt, at tað var herligt at lurta og skoða, meðan brimið breyt, transtorradio skurraði og ungdómurin klintraði í fjøllunum. Tó meinti Jóannes, at tey ungu í dag mugu læra bæði, og hann segði: Tað kunstiga og tað sanna – tað var tann ektaði náttargalin, sum fekk keisaran at vakna“. Jóannes treiv so í annað ørindi av Tjaldur, ver vælkomið til okkum heim hjá Jákupi Dahl.
Jóannes takkaði síðani føroyingafelagnum fyri gott arbeiði, samstarv og góðan mat. Hann var hugtikin av arbeiðinum, sum sjálvbodna nevndin gjørdi – ein nevnd, har ið nærum øll vóru lesandi. Jóannes ynskti Lisbeth til lukku við heiðursbrævinum og kom við einari skemtiligari viðmerking, sum fekk allan salin at skera í látur.
Jóannes segði so: Stóra takk, túsund takk. Hetta var stórsligið! Orgulspæl hevur altíð verið ein stórur partur av mínum lívi. Tað hevur fylgt øgiliga nógv. Tað hevur altíð verið spennandi at koma í Klosterkirkjuna at fyrireika seg – samskiftið við Lisbeth, sálmarnir, venja sálmarnar, venja forspøl, venja præludium og venja postludium – vi kan lade musikken danne os, eisini brimið, aldututtlið, kvæðini: tað er ein serlig megi og ískoyti í Føroyum, sum okur eiga at seta prís á og vera takksom fyri. ”
“men je skal syngja væl við“
Síðani var tað við sorgblídni, at Jóannes Nolsøe takkaði fyri seg. Hann fortaldi, at hann ætlaði sær á páskagudstænastuna 13. apríl, men tað var ikki sitandi við orglið: “men je skal syngja væl við – oh páskablóma – allar góðu páskasálmarnar, tann stóri skatturin, vit hava, ríkidømið, ja sálmaskatturin” segði Jóannes.
Hann boðaði síðani frá, at hóast hann var givin at spæla, var hann ikki givin at hitta føroyingar, trivja kvæði ella givin at eta ræst kjøt. At enda sang hann fyri Langt burt frá øðrum londum hjá Gulaki Jacobsen.
“Hvar enn tín fótur fjakkar, hvar enn tú festir búgv,
ber altíð títt føðiland í minni;
tí urtin hon følnar og verður ikki drúgv,
er rótleysur stelkurin hin stinni.
Bið gott yvir fólkið av fornari ætt,
sum Guð hevur givið so dýran ein skatt:
At liva við friði í Føroyum.”
Lisbeth Solmunde Michelsen tilnevnd heiðurslimur í Álaborg
“Prestur føroyingafelagsins og trúfastur limur. Lisbeth hevur í áratíggju stuðlað føroyingafelagnum í Aalborg. Hon hevur eisini havt ein virknan leiklut í felagnum og hevur hjápt til at fyrireika ymisk tiltøk í felagnum. Lisbeth hevur lagt nógvar arbeiðstímar í felagið og hevur tað altíð verið ein fragd at verið áhoyrari til hennara gudstænastur, sum ikki uttan orsøk er eit tað besta tiltakið, sum felagið skipar fyri.
Felagið vil við hesum heiðursbrævi takka Lisbeth fyri tær megnar íløgur, hon hevur lagt í felagið, og vit gleðast um, at hon altíð er at heita á, skuldi man trongt til eina hjálpandi hon. Vit takka somuleiðis fyri gott samstarv og vóna at góða samstarvið heldur áfram.”
Við hesum orðum varð Lisbeth Solmunde Michelsen heiðrað av føroyingafelagnum í Aalborg og fekk síðani høvi at siga nøkur orð.
Lisbeth segði frá, at tað nú vóru 24 ár síðani, at hon byrjaði at hava gudstænastur í Klosterkirkjuni. Hon brosaði og segði, at tað var næstan silvurbrúdleyp. Lisbeth takkaði fyri matin og segði, at hann hevði smakkað so hoylt hoylt einanstandandi. Lisbeth greiddi síðani frá, hvussu hon fyri 24 árum síðani fór inn til Slagter Ole í Nørresundby at keypa kjøt. Hon hevði spurt slaktaran, hvaðani kjøtið var og hvar seyðurin mundi havt gingið. Slagter Ole hevði hugt uppá hana, sum um okkurt var heilt galið. At enda hevði hann bert svarað: “Vestbjerg Bakker” mest sum fyri at sleppa av við seg, helt Lisbeth fyri og brosaði.
“Jeg vil ikke spise børnenes slik”
Lisbeth greiddi frá fyrstu ræstkjøtaveitsluni, sum hon og maðurin luttóku á. Hetta var í 70’inum, tá ið hon las í Århus.
Hóast tey høvdu fingið greið boð um at taka buss nr. 3 og fara av við endastatiónina, funnu tey barasta ikki veitsluhølini: “Vit gingu omaneftir, og vit gingu niðaneftir. Vit gingu yvireftir og umaftur, men so sigur maður mín: NU kan jeg lugte det!“.
Ja, mín sann, tað angaði eisini væl og ræst á Forchhammersvej 5-7 leygarkvøldið 16. mars 2019. Lisbeth greiddi frá, at orsøkin til, at maður hennara ikki var við hetta kvøldið, var stutt og greið: Hann hevði nevniliga sagt: “Jeg vil ikke spise børnenes slik“.
Lisbeth viðmerkti síðani, hvussu røsk øll høvdu verið at etið vælsmakkandi kjøtið. Hon segði seg vera vísa í, at hevði tað verið 10kg. av røstum kjøti afturat, høvdu vit eisini etið tað upp.
Gudstænasta 13. apríl kl. 14.00 í Klosterkirken
At enda takkaði Lisbeth fyri og bjóðaði øllum til páskagudstænastu tann 13. apríl í Klosterkirken kl. 14.00. Lisbeth boðaði frá, at allar páskirnar verða tiknar við í gudstænastuni og hon vónaði at síggja nógvar føroyingar til páskagudstænastuna. Aftaná gudstænastuna bjóðar føroyingafelagið ein góðan drekkamunn og køkubita í Krypten (kirkjukjallarin í Budolfikirkjuni).


text:
Nationalisma
Nationalisma er ein ideologi, sum sær tjóðina sum tann primera samleikaskapandi faktorurin fyri bólkar av fólkum. Nationalisman er oftast tengd at uppfatanini um eitt "heimland", har tjóðin við teimum serstøku eyðkennunum sum t.d. mál, livimáta, mentan og felags uppruna, hevur sína kjarnu.
Nationalisman er eitt slag av kenslum av, at eins egna land, fólk og mentunarligu virðir eru serstøk og sum slík hava uppiborið at verða vard móti hóttanum uttanífrá. Nationalistar stríðast fyri, tað ið tey meta vera áhugamálini hjá teirra tjóð, ella møguliga reagera tey uppá kolonisalismu.


text:
Yrkingaupplestur ólavsøkudag 29. juli 2015 kl. 15.00-17.00 Kom við á poetiska rundferð í Havnini. Vit byrja ferðina á Føroya Fólkaháskúla ólavsøkudag kl. 15.00. Tveir rithøvundar lesa upp á hvørjum staði, umleið 10 minuttir hvør, síðan verður gingið til næsta stað. Skrá 29. juli kl. 15.00 Føroya Fólkaháskúli, Háskúlavegur 14 Vónbjørt Vang Haldur Suni Johansen kl. […]
Klokkan 19:30 tann 18.12.13 vóru minst 100 fólk, sum ikki komu at lýða á, tað ið Vencil fjúrtandi varð lagdur fram saman við yrkingasavninum Hvat hjálpir einum menniskja at vakna ein morgun hesumegin hetta áratúsundið (Mentunargrunnur Studentafelagsins, 2013) eftir Kim Simonsen og savnið 4D (Eksil, 2013) eftir Sissal Kampmann. Vegna Vencil og Býarbókasavnið beyð Arnbjørn Ó. Dalsgarð áhoyrarunum, sum møttir vóru at […]
Myndir frá bókmentatiltakinum, sum var á Bókasavninum við Løkin fríggjakvøldið 25. oktober í sambandi við mentanarvikuna í Runavík. Kjartan Hansen debuteraði í Vencli í Vencli nr. 2/2007, og hann hevur síðan tá havt bæði yrkingar og stuttsøgur í Vencli. Kjartan gjørdist vinnari, tá ið fyrsta føroyameistaraheitið í Poetry Slam varð hildið í 2010. Vit hava […]


text:
Magnus Stamnestrø heldur ikki fram í KÍ
Tað verður nakað av útskifting í KÍ-hópinum til 2020.
Tað er frammanundan greitt, at Simen Sandmæl, Torbjørn Grytten, Darius Lewis og Semir Hadzibulic ikki halda fram í KÍ. Og nú kann eitt navn leggjast afturat listanum. Magnus Stamnestrø, ið misti FM-finaluna við heilaskjálvta, heldur ikki fram í felagnum, hava vit fingið upplýst frá KÍ.
Magnus er úr Noregi og spældi 9 dystir fyri KÍ í ár. Hann skoraði eitt mál og legði upp til trý mál. Hann var leigaður frá Ranheim úr Noregi.


text:
Sjáldan hava so fá knarrað so nógv um nakað, sum als ikki nýtist at vera ein trupulleiki
Positivt er tað, at KVF týskvøldið hevði kjak um vitjanir úr kongshúsinum. Eisini gott at hava prát um, hvussu vitjanirnar kunnu gerast meira áhugaverdar. Og tað er ordiliga gott, at humor er uppií.
Men tá ið knarr og illgitingar eru grundarlag undir kjakinum, og fáir kritiskir spurningar verða settir, fer orðaskiftið sjálvandi av sporinum.
Ongin endi var á knarrinum:
- Drotningin kemur higar av plikt – ikki av áhuga
- Hon er her fyri at kyrra sjálvstýrisrørsluna
- Skipanin er keðilig
- Skráin fyri vitjanina er keðilig
- Drotningin átti at komið til Føroya at lært seg at gera knettir
Álvaratos, nú mugu tit taka tykkum saman.
Tað er óseriøst út um alt mark at misbrúka public service-miðilin til møsn, illgitingar og knarr.
Mangan havi eg hitt drotningina á máli, og fá munnu vitja Føroyar og føroyingar við so ektaðum áhuga sum júst hon.
Hennara Hátign kemur als ikki higar av politiskum orsøkum, tí kongshúsið er og hevur í nýggjari tíð altíð verið ópolitiskt, sjálvt um summi royna at politisera tey kongaligu.
Gestablídnið sum broyttist
Ígjøgnum allar tíðir hava føroyingar borið orð fyri at sýna gestum sínum hitt eyðkenda føroyska gestablídnið, og kongshúsið plagdi ikki at vera nakað undantak í so máta.
Seinnu árini hevur gestablídnið tó flutt seg í mun til kongshúsið.
Ikki er tað tí, at fólk og myndugleikar eru óblíð.
Nei, tað eru fjølmiðlar – tey sum í stóran mun seta dagsskránna – sum hava vent føroyska gestablídnið á ranguna.
Tak t.d. ætlaðu drotningavitjanina í fjør. Hana forpurraði KVF við undanførsluni um, at fólkatingsval skuldi vera.
Tak stóra hátíðarhaldið fyri drotningini, tá ið hon í 2012 hevði verið ríkisovasti – eisini í Føroyum – í 40 ár. Tað valdi KVF at boykotta.
Er tað virðiligt?
Kongalig heksajakt
Tak eisini Sosialin, sum í oddagrein beint áðrenn drotningavitjanina í 2010 almannakunngjørdi, at frægast hevði verið við einum forseta, sum kann skiftast út. Hvør skal siga: fá onkran annan at vera ríkisovasta.
Er tað gestablídni?
Og er tað gestablídni, at sama partíavís – enntá áðrenn drotningavitjanin endaði – setti á forsíðuna spurningin, um løgmaður eigur at brúka pengar uppá at bjóða drotningini ein døgurða?
Vorðið sum blíðskapur og smáligheit.
Fyri ikki at nevna heksajaktina, sum Tjóðveldisflokkurin og KVF í felag stóðu fyri í 2005, tí at Høgni Hoydal fekk ilt í afturpartin av einari púra neutralari røðu hjá drotningini í Norðurlandahúsinum.
Var tað seriøst?
Øll skilja, at gestir, sum fáa hetta slagið av blíðskapi at kenna, hugsa sítt.
Kortini koma tey úr kongshúsinum higar at vitja, tí tey hava ektaðan áhuga fyri oyggjunum, fólkinum, menning, lívi og trivnaði her heima.
Vinnuhúsið má vera aktivt
Í KVF var eisini havt á lofti, at føroyskar fyritøkur og Vinnuhúsið hava ikki neyðuga vitan og fáa ikki boð um, at tey eru vælkomin við á framtaksferðir, har ið kongshúsið er á odda fyri at lata upp dyr, ið annars eru stongdar fyri vinnufyritøkum.
Hetta undrar almikið.
Hví skal Vinnuhúsið sita hendur í favn og bíða, til onkur annar kemur í tankar um tey?
Hví ikki seta seg í samband við Dansk Industri, sum sera ofta skipar fyri framtaksferðum, har ið kongshúsið er spjótsoddur?
Útflutningsráðið undir Uttanríkisráðnum í Keypmannahavn er uppi í sama ella líknandi virksemi.
Kenni eg tey rætt, standa tey við opnum ørmum, um føroyingar venda sær tann vegin.
Tað ræður um at vera aktivur sjálvur.
At so fullveldisfólkatingsmaðurin hjá Javnaðarflokkinum nú brúkar henda einfalda spurning politiskt, er rein opportunisma.
Gestablídni fram um politikk
Drotningin kemur á vitjan í Føroyum sunnudagin, og ongin ivast í, at føroyingar – sum siður er – taka væl ímóti henni og fylgi hennara við væl kenda føroyska gestablídninum.
Tað hevði eisini sømt seg, at fjølmiðlar sum KVF og Sosialurin – um ikki annað – duga sær hógv og vanligan fólkaskikk.
Hennara Hátign, Margretha II., er eisini okkara drotning og harumframt ein ópolitiskur almennur gestur, og líka mikið hvat, ið vit annars halda um kongshúsið, ella hvønn politiskan lit vit hava, so er umráðandi, at føroyskt gestablídni er í hásæti.
Góða drotningavitjan!


text:
Eyguni í Rigel
Vit eru í 1946, dóttirin er vorðin tíggju mánaðir gomul, og Ingrid Barrøy ger vallaraferð ígjøgnum Noreg, sum nú aftur livir í friði, fyri at finna pápan at barninum.
Eygu Rigels er skaldsøga um eitt fólk beint eftir eitt kríggj – og kríggj ger okkurt við fólk. Men tað ger friðurin eisini. Tað ger okkurt við minnið. Ingrid fær vent heimsmyndina upp eftir enda.
Søgan um Ingrid Barrøy, sum byrjaði við Teimum ósjónligu og helt fram við Hvítum havi, hevur hugfangað lesarar um allan heim. Við hesi triðju bókini hava vit fingið eitt makleyst tríbindaverk.
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Odmar Færø var herfyri við í kendu sjónvarp sendingini ”Soccer Saturday” hjá risa sjónvarp kanalini Sky Sport. Tað skrivar ki.fo. Í sendingini tosaði Odmar Færø millum annað við heimskenda viðmerkjaran, Chris Kamara.
Síggj innslagið við at trýsta HER
Tað hevur verið sera stórur áhugi fyri Føroyskum fótbólti seinastu tíðinia og áhugi er eisini úr Onglandi, har Sky Sport vildi hava eina samrøðu við verjuspælaran hjá KÍ Odmar Færø. Orsøkin til at teir vildu hava júst Odmar við í sendingina er, at føroyski landsliðsspælarin hevur spælt í Skotlandi.
Odmar Færø greiddi frá uppvøkstrinum í Bretlandi, sum var bæði í Suðuronglandi og Norðurskotlandi, og hvussu hann sum yngri hevur verið stórur fjeppari av ”Soccer Saturday”.
Stýrimaður í sendingini er væl lýddi Jeff Stelling, meðan viðmerkjarnir telja millum annað Paul Merson, Matt Le Tissier, Phil Thompson, Charlie Nicholas og tann kendasti av teimum, Chris Kamara.
Chris Kamara er mest kendur fyri at yvirsíggja ein útvísing í einum dysti millum Portsmouth og Blackburn. Hetta sjónbandabrotið er ferðast kring allan heimin. Hartil er hann kendur fyri at siga ”Unbelievable Jeff”.
##med2##
Her fekk Odmar Færø høvi at læra Chris Kamara at siga ”Ótrúligt, Jeff”. Og tað spælir bara væl av, sum sæst á sjónbandabrotinum.
##med3##


text:
Meðan búskaparfrøðiligir ideologar servera útvatnaða súpan í Dimmu uttan stórvegis av ítøkiligum at bíta í, kemur blaðið Sjógvur & Fólk út á triðja sinni, pakkað við innlitum av áhuga fyri samfelagið og fiskivinnuna — munur er á.
Tað var ein undarliga tóm kensla sum sat eftir aftan á skjótan gjøgnumlestur av greinini “Alternativt uppskot um fiskirættindamarknað fyri Føroyar” (Dimma.fo 23/10-2016) eftir Hermann Oskarsson og Jóannes Jacobsen, sum báðir eru búskaparfrøðingar. Greinin er sum so ikki illa skrivað men inniheldur millum lítið og einki, annað enn ideologiska talu um “rættvísi” og “frælsi” við luftigum sukri á. Ein trupulleiki er at búskaparfrøðingarnir halda seg ikki innan fyri fakligt mark men vandra og vassa út har teir ikki grynna. Úrslitið sæst aftur í mangli upp á substans og innlit í tey veruligu viðurskiftini sum gera seg galdandi fyri fiskivinnuna.
At talan er um naknan retorikk og lítið annað kemur eisini til sjóndar í melodramatiskum ella propagandistiskum orðingum sum “framíhjárættur fram um øll onnur,” “úrvalt lið av einstaklingum” og hvørt av sínum, við “rættvísi” tveittum inn aftur og aftur, uttan at hugtakið verður greinað.
At rættvísi er eitt sera stórt og klassiskt hugtak sum umfatar so mangt í tilveruni, er ein heilt onnur søga. Sambandið millum rættvísi og tørv varierar jú stórliga í mun til hvørja einstaka situatión sum talan kann vera um í ymiskum samanhangi og tey viðurskifti og tær umstøður sum til eina og hvørja tíð gera seg galdandi har. Summi hava jú størri tørv enn onnur á onkrum øki — og øvugt á onkrum øðrum øki. Eitt sterilt postulat um at øll skulu bókstaviliga hava tað sama hevur einki við rættvísi at gera; tí atlit má jú takast til tíðarlinju og allar aðrar væl etableraðar meginreglur. Hvat ið er etiskt ídag kann vera óetiskt ímorgin av tí at umstøður broytast, og filosofar sum Aristotiles og onnur hava jú skrivað hópin um evnið. Retoriskt kann man spyrja her, nær eru Oskarsson og Jacobsen blivnir serfrøðingar í spurningum um rættvísi?
Seiðaberg og smábátar
Fyri uttan at hava búskaparfrøðinga heiti sum felags hava teir báðir strongt á leingi fyri at innføra tað teir kalla “marknaðargrundaða” nýskipan av einari fiskivinnu sum hvørgin teirra kortini tykist hava stórvegis yrkisligan, virkisbúskaparligan ella samfelagsligan áhuga í.
“Varandi undirtøka fyri eini fiskivinnuskipan í Føroyum fæst bert, um tann breiði meirilutin av fólkinum heldur hana vera rættvísa,” innleiða teir sína talu. Ein slík sjálvfylgja skal seta tónan við “rættvísi” sum lyklaorði, í einum ella øðrum týdningi, sum vit tó einki fáa at vita um. Tað skal vera innforstaðið, innbygt uttan spurningar, skilst.


text:
Vit gera eina rúgvu av bátarútum eftir serligum máti og sniðum, soleiðis sum kundin ynskir.
Sjálvandi kann vanligt glas eisini nýtast til bátarútar, men vit tilráða altíð kundanum at nýta laminerað glas ella herdað glas, fyri at seta trygdina í hásæti.
- Herdað glas: sum brotnar fer sundur í smá stykkir fyri ikki at gera skaða, men tá verður eitt upptak av smástykkjunum sum fara í allar ættir.
- Laminerað glas: sum brotnar verður hangandi saman og rúturin verður standandi ella dettur heilur út, lítið og einki upptak.
Summir bátaeigarar ynskja at montera bátarútarnar í gummipakningar, hesar pakningar hava vit eisini á goymslu.


text:
Í 2015, tá sólarmyrkingin var, komu heilt nógv ferðafólk til Føroya. Umsetningurin frá útlendsku ferðafólkunum var tá 665 mió. kr. sum var ein vøkstur á 89 mió. kr., samanborið við árið fyri. Tað er ein vøkstur upp á 13,4 %. Fyrsta ársfjórðing 2017 vóru 21.395 gistingar í Føroyum, sum er 930 fleiri enn sama tíðarskeið í 2015, hóast tað var sólarmyrking. Síðani hevur ferðavinnan blómað.
Sum dømi kunnu tøl samanberast í tíðarskeiðnum 2013-2018.
Í 1. ársfjóðringi 2013 var talið av gistingum í gistingarhúsi í Føroyum 13.187, og í 2018 var talið 20.543. Tað er ein vøkstur á 7.356 gistingar ella 55,9 %. Í tíðarskeiðnum er talið av gistingum farið frá 132.265 gistingum í 2013 til 174.809 í 2017. Tað er ein vøkstur á 32 %.
Tíverri eru eingi tøl tøk fyri gistingum í Airbnb íbúðum. Visit Faroe Islands hevur gjørt eina leysliga meting av Airbnb-gistingum í Føroyum, men roknast kann við, at tølini fyri gistingum eru væl hægri. Visit Faroe Islands metir, at fleiri enn 300 føroyingar leiga út gjøgnum Airbnb, og at talið av Airbnb gistingum er millum 15.000 og 20.000 gistingar um árið. Tískil kann samlaða talið av gistingum liggja um 200.000 (Visit Faroe Islands: Ársfrágreiðing 2017).
Stórur partur av teimum, ið búðu í Airbnb íbúðum, valdu hesa loysn, tí eingi kømur vóru tøk á nøkrum hotelli (Visit Faroe Islands: Ársfrágreiðing 2017). Ein leyslig meting sigur, at gott og væl 100.000 ferðafólk eru í Føroyum um árið.
Í verandi løtu eru Atlantic Airways og Smyril Line í ferð við at byggja tvey stór hotell, sum helst fara at nøkta nakað av gistingartørvinum í Føroyum, serliga í høvuðsstaðnum. Hotel Føroyar byggir eisini út. Hotellið hjá Atlantic Airways hevur fingið heitið Hilton Garden Inn, og er partur av Hilton ketuni. Tað kann draga enn fleiri ferðafólk hendaveg, tí Hilton hotell-ketan er sera kend og kann draga ein øðrvísi málbólk av ferðafólkum higar.
Í 2016 keyptu ferðafólkini vørur og tænastur fyri uml. 606 mió. kr., sum er ein vøkstur á 6,7 % í mun til 2015, har talið var 568 mió. kr. Tøl eru í skrivandi løtu ikki tøk fyri 2017 (Visit Faroe Islands: Ársfrágreiðing 2017). Umsetningurin frá útlendskum ferðafólkum væntast at vera komin upp á 700 mió. kr. fyri 2017 og 2018, sum er 10 % av samlaða føroyska útflutningsvirðinum (Álit um ferðavinnu í uttanríkis- og vinnumálum 2017). Samanumtikið hevur 2018 verið eitt gott ár fyri ferðavinnuna í Føroyum, har fleiri ferðafólk hava vitjað og nøgdsemi er høgt. Sambært Gallup kanning hjá Visit Faroe Islands, ið verður almannakunngjørd í næstum, siga 97,5 %, at tey eru væl nøgd. Ferðafólkatalið er vaksandi, og er tað í samljóði við viljan hjá politiska myndugleikanum, ið vil menna ferðavinnuna í Føroyum. Visit Faroe Islands hevur eina visjón um, at ferðavinnan skal gerast ein støðisvinna og skal tvífalda umsetningin, so hon gevur av sær eina milliard krónur í 2020 (Visit Faroe Islands: Ársfrágreiðing 2017).
Um ferðavinnan skal gerast búskaparliga burðardygg og kasta nóg nógv av sær, skal tíðarskeiðið, ið ferðafólk vitja í, víðkast, soleiðis at talið av vitjanum um várið, heystið og veturin hækkar. Afturat neyðugu búskaparligu burðardygdini, skulu atlit verða tikin at umhvørvi, náttúru og mentan, samstundis sum ferðafólkatalið veksur. Almennir stovnar, ið varða av, ella á ein ella annan hátt hava ábyrgd av at tillaga umstøðurnar til vaksandi ferðavinnuna, mugu samstarva, soleiðis at ferðavinna, mentan, náttúra og umhvørvið kunnu spæla saman og eisini í framtíðini verða samfelagnum til góðar.


text:
Riva í tannhjóli orsøkin til syrgiliga tyrluvanlukku
Eitt ár eftir norsku tyrluvanlukkuna við Turøy, hevur norska skaðanevndin funnið orsøkina til vanlukkuna. Tað kemur fram í fyribils frágreiðingini hjá norska myndugleikanum um syndarligu vanlukkuna, ið kravdi 13 mannalív.
Kanningin avdúkar, at ein riva í einnum tannhjóli bar í sær eitt møðibrot, ið hevði við sær, at tyrlan misti høvuðsrotorin og datt niður eystanfyri Turøy.
"Møðibrotið hevur elvt til ein lítlan skaða á yvirflatuna ('micro pit'). Orsøkin til, at ein 'micro pit' hendi, og mekanismurnar, sum síðani fingu rivuna at vaksa, er framvegis ikki heilt greið. Tað vil siga, hví og hvussu rivan helt fram við at vaksa undir yvirflatuni.
Kanningin hevur ikki avdúkað feilir við tilfarsgóðskuni ella framleiðslutilgongdini," skrivar skaðanevndin í frágreiðingini.
Tyrlan var av slagnum Super Puma og varð rikin av felagnum CHC Helikopter Service.
Tyrlan var á veg av Gullfaks B til Bergen. Umborð vóru tveir flogskiparar og 11 ferðafólk, sum arbeiddu fyri Statoil. Tey doyðu øll í vanlukkuni.
Skaðanevndin sigur, at vanlukkan líkist nógv eini tyrluvanlukku út fyri skotsku strondini í 2009.
"Skaðanevndin fer at halda fram við kanningum sínum av, hvussu og hví tvær líknandi vanlukkur við nærum eins tyrlum kundu henda við bara sjey ára millumbili," skrivar skaðanevndin.
Vanlukkan bar í sær forboð frá norsku myndugleikunum ímóti at flúgva við hesum slagnum av tyrlum, sum oljufelagið Statoil síðani gavst við at brúka.
Fakfeløgini hjá oljufeløgunum í Norra hava kravt, at flogforboðið verður standandi við.
Skaðanevndin staðfestir í frágreiðingini, at myndugleikin ikki hevur heimild til at taka avgerðir í sambandi við flogforboð ella flogførið hjá tyrluni.
"Hetta er ein ábyrgd, ið áliggur loftferðslumyndugleikunum," verður sagt. Vavið og margfeldið av kanningini ger, at myndugleikin ikki kann áseta ein dag fyri endaligu frágreiðingini.
Kelda shippingwatch.dk


text:
Er løgmaður rætt endurgivin – ella er hann farin út um samgonguskjalið
politikkur03-11-2019 - 22:03 - Jóanis Nielsen
Er løgmaður rætt endurgivin – ella er hann farin út um samgonguskjalið ?
Í útvarpstíðindunum á middegi 1. november var løgmaður endurgivin fyri at hava sagt fylgjandi: ”Samgongan hevur sett sær fyri at menna og styrkja ríkisfelagsskapin……og vónandi kann fundurin(við Mette Fredriksen) verða byrjanin til eina tilgongd, har vit seta ferð á hetta arbeiði..”
Havi nærlisið samgonguskjalið og dugi ikki at finna eitt orð, har sagt verður, at ”samgongan hevur sett sær fyri at styrkja og menna ríkisfelagsskapin” – og mær vitandi, finst einki ”undirskjal”.
Um løgmaður er rætt endurgivin, so havi eg tørført at ímynda mær, at hansara úttalilsi botnar í tilsøgn frá hinum báðum samgonguflokkunum!? Sostatt hevur hann ikki nakra ”samgongu paralmentariska” heimild at fara undir slíkar samráðingar.
Skal farast út um samgonguskjalið, so haldi eg, at tíðin er komin, at taka upp samráðingar um, í sátt og semju, at ”avvikla” rikisfelagsskapin og kundi tann spurningurin hóskandi verið at tikið upp í samband við vitjanina hjá Mette Fredriksen.
Uttan iva finst meiriluti í samgonguni – og á tingi - fyri tí.
Tordur J. Niclasen


text:
Eru Føroyar við at gerast eitt nýtt Liberia ella Marshall oyggjar
Vinna25-05-2020 - 07:07 - Jóanis Albert Nielsen
Vit eru siglandi tjóð verður mangan sagt, men av teimum uml 80-90 skipinum í FAS (Føroysku Altjóða Skipaskránni), hvussu nógv vera rikin úr Føroyum, hava føroyska manning umborð og keypa tænastur frá føroyskum veitarum. Politiski mynduleikin má taka henda spurning upp og avgerða um vit fáa nokk burturúr øllum skipum í FAS.
Fyrst skal gg gera vart við at vit í Føroyum hava fleiri vælrikin reiðarí, ið vera fult og heilt rikin úr Føroyum, og sum eru við til at skapa inntøkur og vitan. Sum dømi kann eg nevna Skansi, Thor, Smyrilline og Frakt og Sand. Tað eru eisini fleiri onnur. Hesi reiðaríini skapa nógv virksemi á landi og sjógvi, bæði beinleiðis í reiðarínum, men eisini við at keypa ymiskar tænastur frá veitraum í Føroyum. Tað er ikki hesi reiðarrí henda greinin er um
Men so hava vit aftur onnur sokallað reiðarí, sum einans hava ein sakførara at sita sum stjóra, og keypa sær ein grannskoðara at gera roknskapin og at grannskoða roknskapin tá hann skal latast inn. Hesi”reiðarí”skapa minimalt av virksemi í Føroyum, og alt virksemi við at reka reiðaríið er í útlandinum, einas og ongin føroyingur er við skipinum. Tað vil siga at tey sleppa at sigla við Merkinum, men skapa lítla og onga inntøku og vitan í Føroyum; í mun til tey reiðarí sum fult og heilt vera rikin úr Føroyum og har føroyingar hava møguleika at mynstra við skipinum.
Løgtingið viðgerð í løtuni eitt uppskot um at víðka um tonsaskattalógina. Í samband við uppskotin hevur Taks sett spurningin í hoyringsskrivið, um tað er ætlanin at onki krav skal vera um at skip skrásett í FAS eisini vera rikin úr Føroyum. Her er eg púra samdur við Taks.
Er tað ílagi at summi skip, við Merkinum á hekkuni, einans hava eina postsmogu hjá einum sakførara og tað er tað einasta sambandi tey hava við Føroyar?
Vit, løgtingið, eiga at krevja at skipini eisini vera rikin úr Føroyum og skapa vitanartung og serstørv í Føroyum, og skapa møguleikar fyri at føroysk sjófólk hava møguleikar at mynstra umborð á føroyskum skipum.
Í Danmark er tað eitt krav at skip skrásett í DIS (Danmarks Internationale Skibsregister) og, ið koma undir tonsaskattalógina í Danmark, eisini vera rikin úr Danmark. Hetta krav gjørdi at eitt reiðarí, fyri nøkrum árum síðani, var noytt til at flagga út úr DIS, tí skipini í veruleikanum vóru rikin úr Svøríki, og reiðarí í Danmark einans hevði ein stjóra, ið stóð fyri eini postsmogu. Tá eitt land sum Danmark við 10. størsta handilsflota í heiminum, kann seta krav um at skip skulu vera rikin úr Danmark, eiga vit í Føroyum at gera tað sama.
Vit eiga at krevja at skip í FAS vera rikin úr Føroyum, og at føroyingar hava møguleika at mynstra við øllum skipum í FAS. Vit eiga samstundis at skapa so góðar karmar og lagaligar treytir sum gjørligt fyri tey reiðarí, ið vera rikin úr Føroyum, so at vit kunnu halda fast við hesi vitanartungu- og serstørvini. Júst hetta vit at fáa skapt størv sum krevja servitan og geva møguleikar til føroysk sjófólk var grundgevingin fyri at FAS bleiv verðuleiki. Vit skuldu sloppi okkum av við tey sokalaðu reiðarínin, sum einans eru ein postsmoga á einum kontóri. Um tey taka síni skip úr FAS, missa vit sum land millum lítið og onki.
Um vit onki gera og lata standa til, so er onki til hindurs fyri at vit enda sum eitt verðuligt hentleika flag, har tað einasta føroyska ísletti til reiðarí og skip er Merki á hekkuni. Ongi størv, onki avleitt virksemi, einans ein stórur handilsfloti. Hetta er tað Liberia og Marshall oyggjar hava.
Petur Mohr–Stýrimaður


text:
Í løtuni svíkir samfelagið tey, sum tørva hjálp
29. august 2018
Tað er við blandaðum kenslum, at eg lesi svarið frá Eyðgunn Samuelsen, landsstýriskvinnu í almannamálum um vantandi stuðul til óhjálpin fólk heima. Svarið er ikki fyri vanlig fólk at lesa, og sum hava áhuga fyri evninum. Svarið vísir eisini, at tað eru bara pengar, sum avgera alla raðfesting á økinum, heldur enn menniskjalig atlit
Ongin politiskur vilji til at raðfesta stuðul til óhjálpin
Tað, sum er vert at leggja til merkis í svarinum, og sum undrar almikið, er, at upplýst verður, at í juni 2018, standa 38 persónar, sum eru visiteraðir at hava tørv á stuðulstænastum, men sum bíða eftir tænastu. Víðari verður upplýst, at av hesum 38 persónunum, eru 21 persónar, sum bíða eftir at fáa stuðul éin til éin (mín viðmerking: henda skipan verður brúkt, tá talan er um krevjandi røkt av einum persóni fyri at fáa gerandisdagin at virka).
Hesir persónar hava familju ella avvarðandi rundan um seg, sum orsakað av vantandi stuðli, sjálvi noyðast at taka sær av hesum uppgávum, heldur enn at fáa tað dagliga at hanga saman, umframt sum onnur vanlig menniskju at kunna halda feriu, njóta frítíðina o.a.
Avvarðandi verða soleiðis bundin á hond og fót av at røkja uppgávur, sum ein stuðul eigur at taka sær av.
Vit kunnu við hesum upplýsingum frá landsstýriskvinnuni staðfesta, at tað framvegis er langt eftir á mál, tá hugsað verður um at tryggja tað, sum fólk í veruleikanum hava tørv á - í løtuni fáa fólk ikki nærhendis norminum ella tørvinum, sum serkøn mæla til.
Eftir hesum at døma er tað vantandi politiskur vilji at raðfesta og loysa trupulleikarnar við stuðli til óhjálpin heima - hetta sjálvt um trupulleikarnir eru sjónliga staðfestir og tað ongantíð hava verið so nógvir pengar í almennu kassunum sum nú.
Ongin hevur politisku ábyrgdina
Í spurninginum frá mær verður spurt um, hvør hevur ábyrgdina av persónum, sum ikki fáa nøktandi stuðul, um skaði hendir. Svarið vísir greitt, at roynt verður at flýggja undan politiskari ábyrgd.
Í svarinum stendur nevnliga, at tað ikki ber til at svara hesum generelt, men støða má takast til møguliga ábyrgd í hvørjum einstøkum føri eftir galdandi reglum. Her kann ein spyrja, hvat eru galdandi reglur?
Tá myndugleikarnir ikki vilja kennast við sína ábyrgd, hvussu skal ein rokna við, at fólk, sum t.d. hava fingið heilaskaða og teirra avvarðandi, skulu taka hesa ábyrgd.
Aftur her snýr tað seg um politiskt at taka nøkur menniskjalig atlit og at plasera røttu ábyrgdina, soleiðis at fólk kunnu føla seg trygg.
Einfalda og skjóta loysnin er at gera eina skipan, har tað greitt verður ásett, hvør hevur uppgávuna og ábyrgdina av óhjálpnum persónum, og at nøktandi játtan verður veitt til endamálið.
Skráseting og telduskipan
Almannaverkið hevur brúkt nógvar milliónir krónir í íløgum og nógva starvsfólkaorku til verkseting av nýggjari telduskipan fyri alt almannaøkið.
Hóast tað hevur Almannaverkið ikki skrásetingar, har møguligt er at fáa neyvar upplýsingar um skerdar tímar í 2016, 2017 og 2018 - tað skulu gerast manuellar uppteljingar fyri hvønn einstakan persón øll trý árini, sum spurt verður um.
Hetta er ikki nøktandi og eiga slíkar skrásetingarskipanir at fáast at virka skjótast møguligt.
Svarið frá Eyðgunn Samuelsen
Í svarinum, dagfest 17. august 2018, frá Eyðgunn Samuelsen, stendur: Les: Svar frá Eyðgunn Samuelsen
Kaj Leo Holm Johannesen
løgtingsmaður fyri Sambandsflokkin
RN
Aftur


text:
Far væl
Av Súsanna Helena Patursson. Føringatíðindi nr. 16 tann 20. august 1896.
Tað oftani er
mangt undarligt til í hesari verð,
sum eingin kann ætla og ei vita hví
at tað so skal verða, at ynskjuni blíð
ei vilja útganga sum vit ynskja mest,
men heldur sum verst.
Tað fellur so tungt,
meðan hjartablóðið rennur so ungt
og hugurin heilur horva má
til hann, sum eg unti frá fyrst eg hann sá
- tað fellur so tungt at vita við sær:
nú fer hann frá mær.
Hví gjørdi tú tað,
hví hevur tú sagt eini aðrari “ja”,
hví hevur tú so mítt hop burturspilt,
hví lætstú meg fáa í hjartað so illt,
hví lætstú tann tungasta meinin meg ná’
sum nøkur kann fá’.
Eg eri so ring,
eg havi nú fingið tann meinasta sting,
í hjartað er flikað so blóðugt eitt sár,
at grøða tað aftur eingin formár,
tað bætnar ei aftur, nú er tað ov seint,
hví skarstú so meint?
-Tó far tú, far væl,
Gud signi fyri tær dagatal,
hann signi fyri tær allan veg,
ver góður við hana og gloym so meg,
eg syrgi meg til deyða av ekka so móð,
eg var tær ov góð.
Keldur[rætta]
- Faroeartstamps. Vitjað tann 8. mars 2011.


text:
NATA
NATA er samstarvsavtala millum ferðavinnuráðharrarnar í Grønlandi, Íslandi og Føroyum. Endamálið er at menna og økja samstarv innan ferðavinnu í hesum trimum londunum, har tey hava felags áhugamál. Eisini er endamálið at økja kunnleikan og skapa sambond millum ungdóm í hesum trimum londunum.
Ferðavinnumessan Vestnorden Travel Mart er týdningarmiklasta einstaka tiltakið hjá NATA. Harumframt veitir NATA stuðul til marknaðarførings- og menningarverkætlanir í limalondunum. Sí bredda um stuðul til vinstru á síðuni.
NATA samstarvið er skipað við nevndum í teimum trimum limalondunum. Formansskapurin gongur uppá skift millum tey trý londini, sum hava formanssessin 2 ár í senn.
Í nevndini í NATA sita:
Føroyar
Guðrið Højgaard, Visit Faroe Islands
Árni Olsen, Atlantic Airways
Grønland
Anders Stenbakken, Greenland.com (formaður í 2017 og 2018)
Anika Krogh, Air Greenland
Ísland
Inga Hlín Plásdóttir, Promote Iceland
Ólöf Ýrr Atladóttir, Ferðamálastovan
Sekretariatið hjá NATA, sum hevur til endamál at menna NATA samstarvið víðari, heldur til í Vinnuhúsinum. Birita Johansen er skrivari hjá NATA.
Samband við NATA fæst við at venda sær til:
NATA
c/o Vinnuhúsið
Óðinshædd 7
Postsmoga 1038
Telefon: +298 30 99 00
Fartelefon: +298 73 99 11
Teldupost til skrivaran: [email protected]


text:
So langt vit kunnu skjalprógva hevur verið mett, at dansurin er komin á
fallandi fót, men tað var tórført at hóma gravarbakkan 18 apríl
Tann 18 apríl var barnadansistevna í Suðuroynni.
Tað vóru dansifeløgini í Suðuroynni í samstarvi við Sláið Ring, sum skipaðu
fyri.
Barnadansistevnan hevur verið eitt afturvendani
tiltak seinastu seks árini. Øll árini hevur stevnan verið væl eydnað, og hendan
stevnan var einki undantak. Úti við fimmhundrað børn og vaksin luttóku á
stevnuni.
At Barnadansistevnan klárar at savna so nógv fólk
er at frøast um. So langt vit kunnu skjalprógva hevur verið mett, at dansurin er
komin á fallandi fót, men tað var tórført at hóma gravarbakkan henda dagin. Hví
so er, kunnu vit gita um, men samstarvið millum dansifeløgini og skúlarnar,
saman við stuðulinum frá Mentamálaráðnum gera, at tiltakið ár eftir ár savnar
føroysk børn og ungdóm. At fjølmiðlarnir geva stevnuni ans hjálpir eisini
til.
Vónandi kann hetta samstarv halda á, tí hetta
er sera týðandi fyri mentunararv okkara. Tað er á slíkum stevnum at børnini fáa
tað menturnarligu felagskenslu, sum skal til fyri at bera arvin víðari. Tað er á
slíkum stevnum at eldsálirnar, sum eru gullverdar, fáa brenni til berandi logan.
Tað er á slíkum stevnum at vaksin, sum annars ikki eru limir í dansifeløgum,
koma í samband við dansin.
Tað er á slíkum stevnum at dansurin veruliga er
fólksins ogn.
Dansistevnan 2009 eydnaðist sera væl, og vilja vit
at enda takka feløgunum í Suðuroynni fyri tiltakið, sum var framúr væl úr hondum
greitt. Eisini vilja vit takka manningini umborð á Smyrli fyri beinasemi og góða
tænastu.


text:
Meting um CocaCola kappingina hjá monnum
ítróttur18-01-2014 - 00:56 - Jóanis Albert Nielsen
Vit hava fingið Ásbjørn Nielsson Nattestad og Jan Ottosen at meta um dystirnar, sum verða leiktir leygardagin og sunnudagin:
Steypakappingin er í ár løgd eftir einum øðrum máta, hesin nýggi mátin gevur øllum liðnum í mannfólkasíðuni minimun 3 dystir og kvinninum 2 dystir. Tað er eisini ein steðgur í teimum fremstu deildinum, so liðini og feløgini kunnu fokusera uppá steypakappingina. Eg haldi, at tað er eitt rættliga spennandi ”tiltak”, við nógvum dystum, og meira spenningi, men eg haldi eisini, at tað eru nakrir feilir í raðfylgini av dystunum. Teir høvdu kunnu verið lagdir annaðleiðis, so kappingin fekk meira spenning í, og harvið fleiri áskoðarar. Men hetta er fyrsta árið, at tað verður spælt soleiðis, tað verður spennandi at fylgja kappingini. Sigur Jan Ottosen.
Neistin – Team Klakvík leygardagin Kl. 18.00 Bólkur 1 menn
Team Klaksvík hevur fingið sær ein útlendskan málmann til dystin, allir mans eru tøkir.
Ásbjørn: Eftir eina góða byrjan eru neistamenn steðgaðir upp. TK havur heldur ikki havt eina nøktandi kapping higartil í AA-deildini, teir hava skift annan útlendingin út. Petrusic var ikki við seinast, men spennandi verður at vita, hvussu hann og nýggi danski málverjin hjá TK fara at klára seg. Skulu klaksvíkingar hava nakra vón um, at koma víðari úr bólkaspælinum, so er neyðugt at nýggju útlendingarnir sláa til beinanvegin - skal hesin dysturin vinnast. Fyri Neistan er eisini sera týdningarmikið at fáa steðga keðiligu gongdini, har teir ikki hava vunnið sjey teir seinastu dystirnar og bara hava fingið tvey stig. Hinvegin hevur Neistin víst, at teir kunna arga tey allarbestu, so teir hava eisini ein møguleika at vinna hendan dystin. Vænti tó at TK vinnur við tveimum málum.
Jan: Tær ungu løvurnar ímóti óútrokniligu. Bæði liðini hava yvirraskað við at vinna dystir, men bæði liðini hava eisini eitt sindur av kvaliteti, og tey skulu takast seriøst.
Team Klaksvík hevur spílað seg út til steypakappingina, Igor er ikki við longur, men ein nýggjur vinsta bakkur og ein danskur málmaður eru komnir við fyri at hjálpa teimum við teirra málsetningi fyri kappingina - at náa finaluplássinum. Tað verður spennandi, um tað ber til at keypa seg til “succes”, tað hevði verið gott fyri føroyskan hondbólt, um teir koma langt, tí hondbólturin í Klaksvík hevur brúk fyri sparki, fyri at koma orduliga í gongd.
Ungu leyvurnar hjá Neistanum hava aftur í ár yvirraskað, men eg haldi, at fólk eru við at taka Neistan seriøst nú, og tí hava teir í seinastuni havt tað ringt við at vinna.
Eg vænti at Team Klaksvík fer avstað við sigrinum, Team Klaksvík er ótrúliga uppsettir til at fáa úrslit í ár, og einasti kjansurin er steypakappingin. Tí seta teir alt inn, eg trúgvi, at teir fara at vinna við nógvum málum. Við Zarko sum stýrimanni á miðuni, og tveimum góðum bakkum, og einum nýggjum málmanni – fer sigurin til Team Klaksvík.
Neista-kjansur liggur í, at Mikkjal í málinum hevur ein góðan dyst, hann hevur fyrr bjargað teimum bláu sigurin, og góða gongdin hjá Neistanum fellur nærmast uppá hann. Annars er tað teirra álop Sjúrður, Djumic og Teitur, men fólk eru við at kenna teir, og tí yvirraska teir ikki so nógv longur.
KÍF – H71 leygardagin Kl. 18.30 Bólkur 1 menn
KÍF hevur 3-4 spælarar skaddar, sagt verður úr Hoyvík at teir hava fullan hóp til til dystin.
Ásbjørn: Hetta verður ein spennandi dystur. Vænti kollfirðingar, sum veruliga hava fingið ferð á nú, fara at vinna ein spennandi dyst við einum ella tveimum málum. Dysturin kemur helst at verða leiktur við sera nógvari ferð og hørðum verjuspælið, tískil kann man eisini væntað nógvar útvísingar. Tá tað er sagt, so vænti eg, at hetta samstundis verður ein áskoðaravinarligur dystur, sum tað vanliga er millum hesi feløgini.
Jan: Hesin dysturin er blivin nýggji klassikkarin í føroyskum hondbólti, har bæði liðini kennast sera væl. Tað hava eisini verið sigrar til bárðar síðir, men sum oftast eru dystirnir sera tættir, og enn tættari á áskoðara plássinum - um hvør kann hjálpa sínum liðið best við at vinna dystin.
Besti maður hjá H71 er uttan iva Bogdan, hann nærmast vann einsamallur ein dyst - hesi bæði liðini spældu. Aftaná Bogdan kemur teirra málamður, og teirra skjóta og harða verja.
Avgerandi hjá KÍF er uttan iva teirra verja við Rógva og Tony á odda, eftir teir kemur teirra kontraálop har Hans Eli og Selvig ganga á odda. Tá ið man sigur KÍF succes, so má man eisini siga teirra samanhald á liðnum.
Eg vænti, at dysturin verður ein avgjørdur sigur til KÍF, Jakob vil heilt víst seta spælarnar orduliga upp til dystin, eg vænti KÍF fer inn og avgerð dystin beinavegin, og harvið koma nær við semifinaluplássið longu eftir fyrsta dystin. Annars er møguleikin hjá H71, at Bogdan hevur enn ein dreymadyst, og H71 fær runnið aftur og steðgað kontraálopinum hjá KÍF. Men teir kunnu eisini spara eitt sindur uppá krefturnar og fara 100% inn og vinna á hinum báðum liðnum í bólkinum, fyri at sikra sær semifinaluplássi, har alt kann henda.
VÍF – Kyndil sunnudagin Kl. 16.00 Bólkur 2 menn
Hjá VÍF er stjørnuskotið Áki Egilsnes bilvin skaddur í einum dysti í steypakappingini hjá DR 18 seinasta vikuskiftið. Kyndil hevur onkran spælara smáskaddan og Hans Arni Thomsen hevur leikbann.
Ásbjørn: Klassikarin, sum ikki hevur verið líka stórur klassikari seinastu árini, er aftur vorðin ein sannur klassikari. Kyndil hevur í hesum kappingarárinum tvær ferðir vunnið á VÍF og hava nú aftur Hørður Fannar Sigthórsson við í hópinum. Hinvegin so vann VÍF rímuliga trygt í dystinum í Vestmanna, samstundis sum liðið hevur ein sera breiðan hóp og eru sera sterkir á øllum plássum. Seinast var lítil ivi hvat lið var tað betra, men liðini eru somikið jøvn, at tað skiftir skjótt. Tá liðini leiktu fyri tveimum vikum síðani, ansaðu vestmenningar sera væl eftir David Edvardsen, sum ikki fekk so nógv burturúr av tí sama, men tað gav so pláss til aðrar leikarar, tað dugdi Kyndil sera væl at gagnnýta. Havi VÍF sum ein lítlan favorit, men hann kann fara báðar vegir. Tó vænti eg ikki, at tað vera meiri enn fýra mál á muni.
Jan: ”Revance” dystur hjá VÍF, havandi í huga úrslitini í AA-deildini – eisini eiga vit at minnast ”Klassikarin”, sum dysturin altíð var nevndur fyrr í tíðini, tá júst VÍF og Kyndil kempaðu um 1. pássið hjá monnum.
Kyndil segði áðrenn landskappingin byrjaði, at teir fóru eftir at liggja har tað er stuttligt at liggja, men teir hava dumma seg í fleiri dystum, og eru tí nærmast úti í kappingini um FM. Tí leggja teir seg helst eftir at klára seg sera væl í steypakappingini, og tað eru í mínum eygum bara 3 lið, sum kunnu koma víðari til tey bæði semifinalplássini. So ein sigur á VÍF gevur teimum ein góðan kjansa at koma víðari.
VÍF-arnir er sjálvandi uppsettir at hevna tapið frá fyrsta dystinum ímóti Kyndil í 2014, teir hava fingið ein vánaligan start uppá 2014, men vístu eisini gott spæl við endan av 2013. Teir hava fingið enn ein spælara á teirra lið Mads Eriksen, Mads er vinstrahentur, tað gevur teimum eina størri breidd á høgru síðu. So tá ið teir fáa fatur á góðu gongdini teir høvdu í 2013, tá verða teir vandamiklir, spurningurin er so bara nær teir gera tað, men tað má henda skjótt, um teir framhaldandi skulu verða við um heiðursmerkini.
Dysturin fer at vera tættur, hann verður ikki avgjørdur fyrr enn ímóti endanum, tað fara nokk eisini at koma nógvar útvísingar og kanska okkurt reytt kort í dystinum, ein dystur man bara skal síggja, um man er orduligur hondbóltfjeppari.
Alt kann henda í hesum dystinum, og tí fari eg ikki at peika á ein vinnara.
StÍF – H71 2 sunnudagin Kl. 16.00 Bólkur 2 menn
Av Stronum verður sagt at allir mans eru tøkir.
Ásbjørn: StÍF man vera størsti favoritturin í hesum umfarinum. 1. deildarliðið hjá H71 er eitt framúr lið, men í steypakappingini verða bestu leikarnir ikki við, og tískil verður tað eitt nakað skert H71 2-lið. Hetta er samstundis ein dystur, sum StÍF skal vinna, fyri at hava møguleika at koma víðari. Trúgvi eisini teir greiða sín settning og vinna ein stórsigur.
Jan: H71 2 kann eg ikki siga nógv um, men teir burdu ikki kunna givið StÍF trupulleikar. StÍF er liðið, sum øll vilja umgangast, tá ið talan er um steypakapping. Teir hava eina mental styrki í hesari kappingini, og eina søgu teir gjarna vilja halda fast um. Teir hava eitt fínt lið, við einari góðari blanding av ungum og eldri spælarum. Teirra spæl er byrjað at vera betri og betri, og StÍF nærma seg FM møguleikanum eisini, so eg vænti, at teir fara at vera spennandi at fylgja í hesari kappingini. - StÍF vinnur trygt.
Í manfólkakappingini er tað bara eitt, sum kann oyðileggja, tað er um H71 ger tað sama nummari, sum Neistin gjørdi í fjør, nemliga at býta spælarnar frá H71 1 yvir á H71 2. Men eg vænti ikki at H71 ger tað, tað er stoltleikin í Hoyvík ov stórur til, tað er ikki fyri at vera eftir nøkrum, men tað er bara fyri at siga FAIR PLAY.
Vænti at kappingin um at sleppa í semifinaluna verður millum KÍF, H71, Team Klaksvík og millum VÍF, StÍF, Kyndil. Spennandi verður.
Les eisini: Meting um CocaCola kappingina hjá kvinnum.


text:
Tað var í vetur leingi ivasamt, um hann fór at halda fram í barndómsfelagnum, ella um hann fór uttanlanda at royna seg. Men tað at Petur Knudsen gjørdi nýggjan sáttmála við NSÍ hevur havt sera stóran týdning, tí hansara mál og avrik annars hava gjørt, at runavíkingar av álvara eru við í oddastríðnum.
Petur Knudsen skoraði í 1-1 javnleikinum í Klaksvík og í 1-1 javnleikinum í Gundadali móti B36, og í gjár legði hann upp til 1-0 málið og skoraði til 2-0 við brotssparki, tá NSÍ koppaði HB. Petur var eisini við at fáa brotssparkið, tá hann trekti framvið Bartal Wardum og legði inn til Klæmint Olsen, ið varð koyrdur um koll og hótti fleiri ferðir HB-verjuna við sínari ferð, snildu drilblingum og sínum góða spælskili.
Petur Knudsen var sera eyðsýndur í gjár (Mynd: Sverri Egholm)
22-ára gamli leikarin hevur ongantíð havt eina so góða byrjan uppá kappingarárið sum í ár og tykist at trívast sera væl í nýggja leiklutinum sum áleypari undir liðuni á Klæminti, og samstarvið við Jann Benjaminsen í vinstru síðu er frálíkt. Fyrsta triðingin hevur Petur Knudsen skorað sjey mál, har trý hava verið sera umráðandi, - tey sum eru nevnd omanfyri. Petur hevur eisini hevur lagt upp til fimm. Jóannes Bjartalíð hevur skorað eisini skorað sjey mál uppá níggu dystir, harav fimm uppá brotsspark. Petur hevur skorað tvey úr ellivu metrum. Jóannes hevur seks upplegg og hevur harvið eitt málstig fleiri enn Petur (13-12)
Adrian Justinussen er í hølunum á Peturi og Jóannes, hvat málum viðvíkur. Hann skoraði seks mál í fýra dystum, áðrenn hann gjørdist skaddur. Uros Stojanov hjá ÍF og Klæmint Andrasson Olsen, liðfelagin hjá Peturi, hava báðir skorað seks mál. Tað hevur Meinhard Olsen hjá B36 eisini, og hann og liðfelagin Michal Przybylski, ið báðir hava eina fortíð hjá NSÍ, hava níggu málstig og eru tættast uppá Petur og Bjartalíð.
Tøl: FaroeSoccer og bolt.fo